10 Makanan untuk Pesakit Jantung Lemah

Apakah makanan yang sesuai untuk pesakit lemah jantung? Artikel ini akan membincangkan beberapa makanan yang sesuai untuk pesakit yang mempunyai jantung lemah.

Pada tahun 2019, dilaporkan daripada 109, 164 kematian, sebanyak 15 peratus adalah disebabkan penyakit jantung yang merupakan penyebab utama. Manakala lebih dari 90% penghidap sakit jantung mempunyai sekurang-kurangnya satu faktor risiko seperti berikut:

Menghidap diabetesBerlebihan berat badan atau obesTabiat merokokTahap kolesterol yang tinggiGaya hidup yang sedentari (atau tidak aktif)Menghidap hipertensi

Merujuk kepada faktor-faktor berikut, kebanyakannya pasti ada hubungkait dengan pemakanan seharian yang tidak sihat. Ayuh kami kongsikan makanan yang dapat membantu anda ke arah jantung yang sihat dan kesihatan tubuh badan yang lebih baik.

Makanan untuk Pesakit Lemah Jantung

Secara umumnya, pengambilan sayur-sayuran adalah sangat disarankan untuk kesihatan jantung. Sayur-sayuran memberi rasa kenyang, rendah indeks glisemik juga kaya dengan mikronutrien seperti serat, vitamin, mineral dan fitokimia. Pengambilan sayuran hijau dalam pemakanan seharian memberi manfaat penurunan penyakit jantung.

Salah satunya adalah disebabkan komponen lutin iaitu sejenis karetenoid yang mempunyai ciri anti inflamasi. Dalam beberapa kajian juga, pengambilan sayuran terbukti mengurangkan risiko terjadinya tekanan darah tinggi dan penyakit kencing manis. Pelbagai pilihan sayuran yang ada. Sebagai contoh sawi, brokoli, bayam, ulam ulaman dan lain lain. Pastikan setiap kali hidangan makanan utama separuh pinggan anda diisi dengan sayuran terutamanya sayuran hijau.

2. Ikan dan Minyak Ikan

Ikan dan minyak ikan mengandungi khasiat omega 3. Fungsinya adalah untuk mengurangkan risiko berlakunya penyakit jantung, tekanan darah tinggi serta mengurangkan tahap kolesterol dalam darah. Jadi berapa banyak ikan yang perlu diambil dalam pemakanan sehari hari? Baiklah.

Untuk mencukupkan keperluan omega 3, pastikan anda ambil 1 sajian ikan setiap hari. Jika anda biasanya makan daging merah terlalu kerap, sekali sekala gantikan hidangan tersebut kepada hidangan lauk ikan. Ikan dalam kategori laut dalam adalah sumber omega 3 yang terbaik. Contohnya seperti ikan kembung, ikan sardin, ikan bilis dan tuna. Jika dalam seminggu anda boleh menyusun atur jadual pengambilan ikan sebanyak 2-3 kali seminggu, itu adalah usaha yang sangat bagus.

Menurut Persatuan Jantung Amerika, makanan dalam kategori bijirin penuh adalah sangat disarankan untuk kesihatan jantung. Bijirin penuh adalah sumber serat yang baik yang sangat kita perlukan untuk memperbaiki kadar kolesterol dalam darah.

Di samping itu juga, bijirin penuh membekalkan  nutrien lain seperti vitamin B1, B2, B3, B9, zat besi, magnesium dan selenium. Kesemuanya adalah penting untuk membantu fungsi tubuh. Antaranya adalah untuk membawa oksigen dalam darah, mencegah tiroid dan mengekalkan kesihatan sistem imun badan. Jika dibandingkan dengan bijirin yang telah diproses, bijirin penuh jauh lebih baik.

Ini kerana bijirin yang diproses mengandungi kurang serat atau tiada langsung. Berikut adalah contoh kategori bijirin penuh yang ada di pasaran iaitu seperti oat, barli, beras perang dan kraker bijirin penuh. Semasa pembelian, perhatikan label di pembungkus makanan dan pilih yang berlabel “100% bijirin penuh”.

Kekacang adalah dari sumber protein daripada tumbuhan. Ianya memberi kesan yang baik kepada kesihatan jantung individu yang mengamalkannya. Sebagai contoh, kekacang juga dapat membantu pengurangan  kolesterol dalam darah. Risiko tekanan darah tinggi juga dapat dikawal dengan pengambilan kekacang.

Jenis-jenis kekacang yang boleh diamalkan adalah seperti kacang hijau, kacang tanah, kacang kuda, walnut, almond dan juga kacang soya. Selain menjadi sumber protein, kekacang juga adalah sumber serat yang baik. Kekacang boleh dinikmati dengan menambahkannya ke dalam sup, salad atau boleh dimakan begitu sahaja tanpa garam tambahan.

5. Makanan yang diperkaya dengan sterol tumbuhan

Adalah digalakkan untuk mengambil 2 g sterol tumbuhan setiap hari untuk individu yang mempunyai bacaan lemak berketumpatan rendah (LDL) yang tinggi. Menurut kajian, sterol tumbuhan mengurangkan penyerapan kolesterol dalam usus sebanyak 30 ke 50 peratus. Contohnya makanan yang diperkaya dengan sterol tumbuhan seperti produk bijirin, margerin, susu, yogurt. Untuk memudahkan pembaca mengenalpasti produk yang diperkaya dengan sterol tumbuhan, sebaiknya perhatikan label pada pembungkus makanan.

Minyak zaitun kaya dengan  asid lemak tidak tepu. Lemak asid tidak tepu atau MUFA membantu menurunkan lemak berketumpatan rendah (LDL) atau dikenali sebagai lemak jahat dalam darah. Minyak zaitun juga mengandungi ciri antioksida dan anti radang yang menunjukkan kesan positif dalam mengurangkan risiko penyakit berkaitan jantung.

Bagaimana nak jadikan minyak zaitun sebahagian daripada pemakanan harian kita? Pertama, jika anda selalunya menumis menggunakan minyak kelapa sawit, maka boleh cuba untuk gantikan dengan penggunaan minyak zaitun. Adalah diingatkan untuk menggunakan minyak zaitun untuk menumis pada kadar haba yang rendah sahaja bukan untuk digunakan bila menggoreng ayam atau ikan yang memerlukan minyak yang dalam.

Makanan yang seterusnya adalah tomato. Tomato adalah antara makanan yang mudah untuk didapati di pasaran. Warnanya merah terang kerana komponen yang dipanggil sebagai likopena. Likopena membantu melindungi sel dari sinar ultra violet yang dapat merosakkan sel badan.

Komponen ini juga berupaya untuk menurunkan paras lemak berketumpatan rendah (LDL)  dan mengawal tekanan darah. Selain itu, tomato juga mengandungi potasium, vitamin B, E dan antioksida seperti flavonoid yang dapat meningkatkan tahap kesihatan jantung. Jadi, bila anda masak tomyam masukkan sekali tomato dan bila buat sandwich tambahkan potongan tomato di samping hirisan serat yang lain. Selamat mencuba!

Menurut kajian yang dikeluarkan oleh Jurnal Persatuan Jantung Amerika, dengan pengambilan 2 hidangan avokado (1 biji avokado) setiap minggu dapat menurunkan risiko terkena penyakit jantung koronari sebanyak 21 peratus.

Avokado kaya dengan lemak yang baik, serat dan beberapa mikronutrien yang sangat penting untuk kesihatan jantung. Asid oleik adalah lemak tidak tepu yang terkandung dalam avokado yang mana dapat menurunkan paras LDL yang berbahaya yang menjadi penyebab sakit jantung. Jika dalam pemakanan harian anda terlalu kerap pengambilan lemak tepu seperti mentega, daging merah, maka gantikan dengan lemak tidak tepu seperti avokado.

9. Produk tenusu rendah lemak

Bagi memelihara kesihatan jantung, banyakkan pengambilan produk tenusu yang rendah lemak. Untuk anda yang inigin menjaga kesihatan jantung, susu rendah lemak (low fat) lebih baik berbanding susu penuh krim.

Di pasaran ada juga jenis susu yang menjadi pilihan lebih baik seperti susu skim atau dikenali juga sebagai susu tanpa lemak. Kandungan lemak dalam susu ini telah dikurangkan kepada 0.5 peratus ke bawah. Pengambilan produk rendah lemak ini juga membantu menurunkan tekanan darah. Bagi memenuhi keperluan harian dewasa, pengambilan yang disarankan adalah 1-2 hidangan produk tenusu sehari. Contoh 1 sajian produk tenusu adalah seperti berikut:

Biasa dengar tentang buah beri? Kategori buah beri adalah seperti strawberi, beri biru, beri hitam dan raspberi juga bermanfaat untuk kesihatan jantung. Komponen penting dalam buah beri adalah antosianin iaitu sejenis antioksida yang mengawal daripada keradangan yang membawa kepada penyakit jantung.

Terdapat satu kajian yang dijalankan kepada 33 orang dewasa yang mengalami obesiti mendapati pengambilan strawberi selama 4 minggu dengan jumlah dua hidangan setengah sehari telah meningkatkan ketahanan insulin dan menurunkan paras lemak berketumpatan rendah (LDL). Kebiasaannya buah beri boleh dijadikan pencuci mulut yang rendah kalori.

Diharapkan artikel makanan untuk pesakit jantung lemah ini dapat membantu para pembaca.

Tips Pemakanan yang lain

Ismail, W. S. bt. W. (2018, July 2). Omega-3 Laut Dalam. PORTAL MyHEALTH. Retrieved July 2, 2022Pallazola, V. A., Davis, D. M., Whelton, S. P., Cardoso, R., Latina, J. M., Michos, E. D., Sarkar, S., Blumenthal, R. S., Arnett, D. K., Stone, N. J., & Welty, F. K. (2019, August 1). A clinician’s guide to healthy eating for cardiovascular disease prevention. Mayo Clinic proceedings. Innovations, quality & outcomes.  Whole grains, refined grains, and dietary fiber. www.heart.org. (2021, November 2). Retrieved July 2, 2022The benefits of beans and legumes. www.heart.org. (2021, January 12). Retrieved July 2, 2022, from WebMD. (n.d.). The health benefits of tomatoes. WebMD. Retrieved July 2, 2022, Patch, C. S., Tapsell, L. C., Williams, P. G., & Gordon, M. (2006). Plant sterols as dietary adjuvants in the reduction of cardiovascular risk: Theory and evidence. Vascular health and risk management. The benefits of beans and legumes. www.heart.org. (2021, January 12). British Heart Foundation. (2022, August 3). Is olive oil good for you? BHF. Retrieved July 2, 2022, from Bell, B. (2022, February 17). Which is better: Whole milk or skim milk? Healthline.British Heart Foundation. (2022, January 4). Is avocado good for the heart? Is avocado good for the heart? | Heart Matters – British Heart Foundation. Link, R. (2022, January 6). 15 incredibly heart-healthy foods. Healthline. Muiz, M. (2016, March 16). Pemakanan Bagi Pesakit Kardiovaskular (CVD). PORTAL MyHEALTH. Azman, M. Z. M. (2021, September 29). Penyakit Jantung Penyebab Utama kematian di Malaysia. Sinarharian. Retrieved July 2, 2022,


7 Tips Pemakanan untuk Mengatasi Mual dan Muntah

Apakah cara atau tips pemakanan untuk menghadapi masalah rasa mual atau muntah-muntah? Artikel ini akan membincangkan perkara ini.

Mual adalah rasa tidak selesa pada perut yang kebiasaannya terjadi sebelum seseorang muntah. Muntah pula adalah pengosongan kandungan perut secara sukarela atau terpaksa melalui mulut. Mual dan muntah lebih dikenali sebagai gejala kepada banyak keadaan. Ada yang muntah di awal tempoh kehamilan.

Ada juga yang biasanya muntah kerana mabuk dek kerana pergerakan kenderaan atau mabuk laut. Kesan daripada ubatan dan rawatan tertentu juga boleh menyebabkan muntah yang teruk. Begitu juga dengan keracunan makanan dan lain lain. Rasa mual dan muntah yang berterusan jika tidak dirawat sebaiknya akan membawa kepada dehidrasi, ketidakseimbangan elekrolit, kurang berat badan dan berisiko tinggi terhadap nyawa seseorang. Jika keadaan semakin memburuk, dinasihatkan untuk mendapatkan pengawasan dan rawatan lanjut di hospital.

Berikut adalah 7 tips pemakanan untuk mengatasi rasa mual dan muntah.

1. Elakkan makanan tinggi lemak dan pedas

Makanan yang tinggi lemak adalah seperti makanan bersantan dan bergoreng. Jenis makanan sebegini akan melambatkan proses pengosongan gastrik (gastric emptying). Apabila ini berlaku makanan yang lambat dihadam ini akan menghalang saluran usus.

Kesannya anda mungkin akan mengalami ketidakselesaan perut, gejala angin, mual dan seterusnya membawa kepada muntah. Jadi, anda sangat digalakkan untuk mengambil makanan rendah lemak untuk memudahkan proses penghadaman. Antara pilihan makanan yang sesuai adalah seperti sup ayam dan roti bakar.

2. Kuantiti makanan yang sedikit tetapi kerap

Untuk mengelakkan muntah berlaku berulang kali, dinasihatkan untuk makan dengan porsi yang sedikit tetapi kerap. Makan dengan porsi yang sedikit dapat mempercepatkan proses penghadaman dan membantu mengurangkan gejala. Kenapa pula perlu makan secara kerap? Makanlah secara kerap agar keperluan nutrisi dan kalori seharian dapat dicapai.

Perlu diingat, kebiasaannya bila seseorang individu mengalami rasa mual dan muntah, mereka cenderung untuk hilang selera makan. Jadi, untuk memastikan anda bertenaga dan keadaan kesihatan tidak merosot maka pilihlah untuk makan walaupun sedikit tetapi kerap. Sebagai contoh, bahagikan waktu makan kepada 4 ke 6 kali sehari. Pastikan anda makan pada waktu yang teratur kerana rasa mual akan menjadi lebih teruk bila perut kosong.

3. Makanan berkalori dan bernutrisi tinggi.

Hilang selera makan adakalanya menyukarkan seseorang individu untuk memenuhi keperluan tenaga seharian. Salah satu cara untuk mengatasi keadaan ini adalah dengan menyediakan minuman atau makanan ringkas namun bernutrisi dan berkalori tinggi. Ianya dapat membekalkan tenaga yang mencukupi.

Sebagai contoh, penjaga boleh cuba untuk menyediakan smoothie pisang. Caranya mudah iaitu dengan mengisar sebiji pisang yang dicampurkan dengan susu penuh krim. Selain itu, puding, ais krim dan yogurt juga mudah disediakan dan dinikmati. Susu formula enteral dalam kategori nutrisi lengkap dan seimbang juga biasanya akan dicadangkan oleh pegawai dietetik di hospital jika perlu. Sebaiknya berbincang dengan pegawai dietetik yang merawat untuk menentukan kesesuaian pengambilan susu formula enteral tersebut.

4. Minum air sedikit demi sedikit sepanjang hari

Apabila muntah dengan kerap, kebiasaannya cecair dalam badan juga turut berkurang dan membawa kepada risiko dehidrasi. Untuk mengatasi keadaan ini, sediakan air berdekatan anda dan sentiasa minum sedikit demi sedikit dengan menggunakan straw.

Anda boleh juga menghisap ketulan ais setiap 15 minit selama 3 ke 4 jam untuk memberi kelegaan daripada rasa mual dan ingin muntah. Namun diingatkan agar tidak minum terlalu banyak air bersama hidangan makanan utama kerana ini akan menyebabkan perut penuh dengan air dengan terlalu cepat. Tunggu 30 minit setelah makan dan barulah minum kembali.

5. Minum teh halia

Beberapa kajian mendapati halia mempunyai ciri-ciri anti mual. Penghadaman dan pengosongan gastrik juga dapat dipercepatkan dan ini akan mengurangkan rasa mual dan kekerapan muntah. Halia juga mempunyai ciri anti radang yang menggalakkan pengeluaran hormon yang mengawal tekanan darah.

Kesannya badan akan lebih tenang dan mengurangkan mual. Boleh gunakan uncang teh halia atau gunakan beberapa potong kecil halia dan masukkan ke dalam secawan air teh suam, sedia untuk dinikmati perlahan-lahan.

6. Makan makanan pada suhu bilik.

Untuk mengatasi rasa mual dan muntah, elakkan makanan yang mempunyai bau yang kuat seperti masakan yang ditumis dengan rempah ratus. Makan makanan pada suhu bilik kerana kebiasaannya makanan pada suhu ini berkurang bau dan rasa. Pastikan pengudaraan berada dalam keadaan yang baik supaya bau makanan yang kuat tidak terperangkap di dalam billik. Bila kurang bau maka ini akan sedikit sebanyak membantu mengurangkan rasa loya dan ingin muntah.

7. Elakkan baring sekurang-kurangnya 1 jam selepas makan

Penat. Sememangnya badan rasa penat bila selalu muntah dan memerlukan waktu lebih untuk rehat.  Namun selepas makan sebaiknya tidak terus baring di katil. Sebaliknya rehat dengan bersandar secara tegak di kerusi dahulu sekurang kurangnya sejam sebelum baring dan tidur. Langkah ini penting untuk memastikan apa yang dimakan dapat dihadam dengan sempurna.

Diharapakan artikel tips pemakanan untuk menghadapi rasa mual dan muntah ini dapat memberikan sedikit sebanyak ilmu dan idea bagaimana cara pemakanan ketika anda menghadapi masalah loya atau muntah.

Tips Pemakanan yang lain

UCSF Health. (2022, June 24). Diet modifications for nausea and vomiting. ucsfhealth.org. Retrieved June 25, 2022Nausea & vomiting: Treatment & care. Cleveland Clinic. (n.d.). Retrieved June 25, 2022Nutritional management of nausea/vomiting during cancer treatment. Nutritional Management of Nausea/Vomiting During Cancer Treatment – Health Encyclopedia – University of Rochester Medical Center. (n.d.). Retrieved June 25, 2022Managing nausea and vomiting at home. American Cancer Society. (n.d.). Retrieved June 25, 2022WebMD. (n.d.). Nausea and vomiting – common causes and how to treat it. WebMD. Retrieved June 25, 2022,


10 Makanan Tinggi Serat Yang Anda Perlu Tahu

Apakah makanan yang mengandungi serat yang tinggi? Artikel ini akan membincangkan beberapa jenis makanan yang mempunyai serat yang tinggi?

Secara ringkasnya serat termasuk dalam kategori karbohidrat yang tidak boleh dihadam oleh tubuh badan. Ini berbeza dengan kebanyakan karbohidrat lain yang boleh diuraikan menjadi molekul yang lebih kecil seperti glukosa. Jadi, serat akan bergerak menuju usus untuk mengikat air dan membantu melancarkan penghadaman.

Serat merupakan salah satu kategori makanan yang sepatutnya menjadi sebahagian daripada hidangan utama kita setiap hari kerana manfaat yang banyak untuk kesihatan. Sebaliknya, dapatan daripada Laporan Tinjauan Kebangsaan Kesihatan dan Morbiditi (NHMS 2019) mengesahkan sejumlah 94.9% dewasa di Malaysia tidak mengambil jumlah buah-buahan dan sayur sayuran sepertimana yang disyorkan iaitu 5 hidangan setiap hari. Pengambilan serat daripada buah buahan dan sayur sayuran pula di paras yang rendah iaitu hanya 16 gram sehari.

Kebanyakan negara menyarankan pengambilan serat sebanyak 21 hingga 40 gram sehari. Mengikut Garis Panduan Diet Malaysia (2010) pula, saranan keperluan serat adalah antara 20 hingga 30 gram sehari.

Banyak kajian mendapati kesan pengambilan serat dapat mengurangkan risiko penyakit jantung koronari, kencing  manis dan beberapa jenis kanser yang lain. Serat juga dapat memberi rasa puas dan kenyang lebih lama selepas makan. Ciri ciri ini sangat membantu individu yang sedang dalam proses mengawal berat badan supaya tidak makan secara berlebihan.

10 Makanan Tinggi Serat

Kebanyakan buah buahan dan sayur sayuran yang biasa kita lihat mempunyai kandungan serat yang bermanfaat untuk kesihatan. Kami ingin kongsikan 10 makanan tinggi serat yang juga mudah didapati di pasaran.

Biji chia bersaiz kecil, rata dan berbentuk bujur dengan permukaan yang licin. Tahukah anda biji chia mengandungi 34 hingga 40 gram serat dalam setiap 100 gram? Jika satu hidangan diambil, ianya bersamaan dengan 2 setengah sudu besar iaitu sebanyak 10 gram (memenuhi 30% keperluan serat sehari). Ianya boleh disediakan dengan cara paling ringkas iaitu dengan ditambahkan ke dalam air kegemaran. Masukkan satu ke dua sudu kecil ke dalam acuan puding atau boleh dijadikan topping salad untuk snek petang anda!

Beta glukan adalah serat larut yang terkandung dalam oat. Ia berfungsi untuk menurunkan paras kolesterol, memperbaiki kawalan selera makan dan meningkatkan rasa puas apabila makan. Kajian menunjukkan dalam setiap 100 gram oat terdapat kira kira 2.3 gram hingga 8.5 gram beta glukan. Anda bebas untuk mengolah oat mengikut citarasa sendiri. Jika anda tidak gemar dengan rasa oat yang tawar, cuba untuk campurkan oat dengan susu segar dan potongan buah buahan. Ada juga yang memilih untuk makan oat bersama sup ayam.

Untuk setiap 100 gram barli yang dimasak, kandungan serat adalah berjumlah 3.8 gram. Sepertimana oat, barli juga mengandungi jenis serat yang sama iaitu beta glukan yang dapat menurunkan kadar kolesterol dalam darah. Barli dinikmati seringkas dengan menyediakannya sebagai minuman sejuk dengan sedikit gula atau lebih baik tanpa gula. Tambahkan daun pandan untuk aroma yang lebih memikat.

Artikel Berkaitan: Khasiat Barli

Buah epal sangat tinggi serat jika dimakan bersekali dengan kulitnya. Epal bersaiz sederhana (100 gram) mengandungi 2.4 gram serat. Berbagai jenis epal ada di pasaran. Jika suka pada yang lebih masam, epal hijau adalah untuk anda. Tapi jika lebih suka rasa yang manis, pilihlah epal merah. Keduanya mengandungi serat yang membantu penghadaman. Jadi tidak perlu bergaduh epal warna apa yang lebih bagus kerana keduanya punya kelebihan yang tersendiri.

Di Malaysia, sayuran hijau adalah makanan yang mudah didapati contohnya seperti bayam, lobak hijau, kangkung, sawi dan juga ulam ulaman. Satu cawan setiap hidangan mengandungi 4-5 gram serat. Bukan sahaja tinggi serat malah sayuran hijau adalah sumber zat besi dan beta karoten. Bagi pesakit kencing manis, amatlah disarankan untuk sertakan sayuran hijau dan ulaman dalam hidangan makanan untuk melambatkan penyerapan glukosa ke dalam darah.

6. Roti bijirin penuh

Berbanding roti putih, roti bijirin penuh adalah pilihan yang lebih baik kerana masih mengandungi jumlah serat yang tinggi. Dalam penghasilan roti putih, bahagian yang tinggi vitamin dan serat telah dikeluarkan. Terdapat sesetengan pengeluar telah memperkayakan kembali dengan menambahkan vitamin tambahan, tetapi masih lebih baik jika anda memilih untuk makan roti dari jenis bijirin penuh.

Merujuk kepada data daripada Jabatan Agrikultur US, setiap cawan beras perang mengandungi 3 gram serat. Dalam beberapa kajian mendapati dengan menggantikan beras putih dengan beras perang berupaya untuk menurunkan risiko diabetes. Beras perang adalah dalam kategori makanan yang mempunyai indeks glimeks yang rendah yang mana akan dihadam secara perlahan menyebabkan perubahan gula darah tidak naik secara mendadak.

Buah pisang  mudah didapati di Malaysia. Ianya sedia untuk dimakan dan juga mudah dibawa ke mana-mana. Pisang yang bersaiz sederhana mengandungi 3 gram serat. Komponen serat larut dalam pisang dapat membantu untuk menurunkan paras kolesterol. Manakala komponen serat tidak larut pula akan memberi bentuk kepada najis anda sekaligus memudahkan proses membuang air besar.

Serat yang terkandung dalam setiap 100 gram jambu batu pula adalah 5.4 gram. Makan jambu batu dapat membantu proses penghadaman dan mengelakkan daripada sembelit. Ianya adalah antara pilihan snek yang terbaik dan mudah untuk dimakan begitu sahaja. Maka mulai hari ini, jom jadikan jambu batu antara pilihan snek pagi dan petang anda.

Kurma tidak asing lagi dalam kalangan rakyat Malaysia. Kini kurma tidak lagi hanya dimakan pada bulan Ramadan tetapi juga di bulan -bulan lain. Setiap 100 gram kurma mengandungi 7 gram serat. Dalam satu kajian mendapati orang yang mengambil 7 biji kurma sehari selama 21 hari akan memperbaiki sistem penghadaman dan meningkatkan pergerakan usus secara signifikan berbanding tidak mengambil kurma. Kurma juga membantu kawalan gula darah dengan memperlahankan penghadaman seterusnya mengelakkan gula darah daripada naik mendadak selepas makan.

Banyak lagi makanan-makanan berserat tinggi yang lain yang anda boleh dapati di luar sana. 10 contoh makanan yang kami senaraikan ini boleh menjadi contoh jika anda baru mahu berjinak jinak untuk tingkatkan makanan berserat tinggi dalam hidangan harian anda. Selamat mencuba!

Ullah, R., Nadeem, M., Khalique, A., Imran, M., Mehmood, S., Javid, A., & Hussain, J. (2015). Nutritional and therapeutic perspectives of chia (salvia hispanica L.): A Review. Journal of Food Science and Technology, 53(4), 1750–1758. https://doi.org/10.1007/s13197-015-1967-0Kandola, A. (2021, December 19). Chia Seeds: Health benefits, nutrition, recipes, and more. Medical News Today. Retrieved June 20, 2022, from Medical News Today Bjarnadottir, A. (2019, May 17). Oats 101: Nutrition Facts and health benefits. Healthline. Retrieved June 20, 2022, Rebello, C. J., Johnson, W. D., Martin, C. K., Xie, W., O’Shea, M., Kurilich, A., Bordenave, N., Andler, S., Klinken, B. J., Chu, Y.-F., & Greenway, F. L. (2013). Acute effect of oatmeal on subjective measures of appetite and satiety compared to a ready-to-eat breakfast cereal: A randomized crossover trial. Journal of the American College of Nutrition, 32(4), 272–279. Grain of the month: Barley. Harvard Health. (2020, August 1). Retrieved June 20, 2022MediLexicon International. (n.d.). Barley: Nutrition, health benefits, and more. Medical News Today. Retrieved June 20, 2022,Timesofindia.com. (2020, November 27). Red vs. Green Apple: Which one is healthier? The Times of India. Retrieved June 20, 2022BSc, A. A. (2019, May 8). Apples 101: Nutrition Facts and health benefits. Healthline. Retrieved June 20, 2022, fRebello, C. J., Johnson, W. D., Martin, C. K., Xie, W., O’Shea, M., Kurilich, A., Bordenave, N., Andler, S., Klinken, B. J., Chu, Y.-F., & Greenway, F. L. (2013). Acute effect of oatmeal on subjective measures of appetite and satiety compared to a ready-to-eat breakfast cereal: A randomized crossover trial. Journal of the American College of Nutrition, 32(4), 272–279. Muiz, M. (2017, April 21). Serat Dan Kawalan diabetes. PORTAL MyHEALTH. Retrieved June 20, 2022Why is whole-grain bread healthier than white bread? Home – Johns Hopkins All Children’s Hospital. (n.d.). Retrieved June 20, 2022Cynthia Sass, M. P. H. (2021, October 20). Is brown rice healthy, and should you choose it over white rice? here’s what a nutritionist says. Health. Retrieved June 20, 2022Can Brown Rice slow the spread of type 2 diabetes? News. (2014, January 9). Retrieved June 20, 2022Corleone, J. (2018, November 27). Are bananas high in soluble fiber? Healthy Eating | SF Gate. Retrieved June 20, 2022, Brown, M. J. (2018, December 13). 8 health benefits of guava fruit and leaves. Healthline. Elliott, B. (2018, March 21). 8 proven health benefits of dates. Healthline. Retrieved June 20, 2022


Ambergris: “Emas Terapung” yang Bernilai Tinggi

Baru-baru ini heboh di media sosial tentang penemuan objek aneh menyerupai ketulan lilin oleh nelayan yang dipercayai sebagai “muntah paus” di beberapa lokasi seperti Marang, Terengganu dan Selatan Thailand. Namun, benarkah ketulan terapung yang ditemukan itu adalah muntah paus atau sebaliknya? Jika benar, individu yang menemuinya bakal bergelar jutawan kerana nilai ketulan tersebut dianggarkan boleh mencecah sehingga jutaan ringgit sekiranya berjaya dijual.

Ambergris berasal daripada perkataan Perancis iaitu ambre gris atau ambar kelabu. Ambergris atau muntah paus merupakan bahan pepejal berlilin yang mudah terbakar dan berasal dari usus ikan paus sperma (Physeter catodon). Ia sering dianggap antara salah satu kejadian semula jadi yang paling aneh berlaku di dunia. Muntah paus yang juga dipanggil “emas terapung” ini sering ditemui di perairan negara China, Jepun, Afrika dan Amerika serta beberapa kepulauan tropika seperti Bahamas dan Caribbean.

Ikan paus sperma (Sumber: britannica.com)

Ambergris yang segar adalah berwarna hitam dan memiliki tekstur yang lembut serta menghasilkan bau yang tidak menyenangkan. Sebaliknya apabila terdedah kepada pancaran matahari, udara dan air laut, ambergris tersebut mulai mengeras dan bertukar kepada warna kelabu muda atau kekuningan untuk menghasilkan bau yang wangi.

Kebanyakan saintis masih keliru mengenai penghasilan dan pengeluaran ambergris oleh paus sperma. Menurut Pakar Oseanografi, Dr. Robert Clarke dalam kajian beliau yang bertajuk The Origin of Ambergris, ketulan ini dihasilkan oleh paus sperma jantan dan betina. Cephalopod dari kelas Moluska seperti sotong dan nautilus sering menjadi makanan utama bagi paus sperma.

Paus sperma boleh membesar sehingga 20 meter dan berat melebihi 60 tan serta memerlukan kira-kira 200 kilogram makanan setiap hari. Pembentukan ambergris mula berlaku apabila jisim yang tidak dihadam seperti sisa makanan, paruh dan tulang sotong masuk dan tersekat di dalam usus paus. Proses yang berterusan akan meningkatkan jisim bahan yang tidak dihadam.

Setelah berlakunya proses penyerapan air oleh dinding usus pada bahgaian rektum, sisa yang tinggal akan membentuk pepejal yang disebut sebagai ambergris. Ambergris mengambil masa bertahun-tahun untuk dihasilkan sebelum dikeluarkan daripada badan paus sperma.

Ketulan ambergris yang dihasilkan oleh paus sperma (Sumber: ambergris.co.nz )

Walau bagaimanapun, ambergris sebenarnya jarang ditemui di kawasan pantai kerana lokasi paus sperma adalah pada perairan terbuka dan lautan dalam yang melebihi 1000 meter. Ketulan muntah paus yang bernilai tinggi perlu mengandungi 3 bahan aktif utama iaitu ambrein (25-45%), epicoprosterol (30-40%) dan coprostanon (3-4%).

Sekiranya ketulan yang ditemui tidak menepati peratusan bahan aktif yang tertentu maka ia diklasifikasikan sebagai tidak bernilai. Ini kerana ketulan ambergris terlebih dahulu perlu melalui analisis makmal di samping mengikut standard piawaian yang khusus dalam menentukan ketulenannya.

Empat sampel ambergris yang mengandungi DNA paus sperma (Sumber: the-scientist.com )

Penggunaan Ambergris Merentasi Zaman

Ambergris telah digunakan oleh manusia dengan pelbagai tujuan sejak ribuan tahun yang lampau. Antaranya, tamadun awal Arab memanggilnya sebagai ambar dan digunakan sebagai kemenyan, afrodisiak dan ubat-ubatan. Kemudian, bangsa Eropah pada Zaman Pertengahan menggunakan ambergris sebagai penawar bagi sakit kepala, selsema, epilepsi serta rawatan untuk penyakit lain.

Selain itu, pada kurun ke-14 golongan elit menjadikan ambergris sebagai tangkal dan dipakaikan pada leher mereka bagi mengelak daripada dijangkiti wabak bubonik yang berlaku di Eropah pada waktu itu. Dalam ubatan tradisional masyarakat China dan Taiwan, ambergris digunakan untuk melawan penyakit berkaitan dengan sistem respirasi.

Seterusnya, pada Zaman Pertengahan, ambergris turut digunakan dalam masakan seperti pie, krim dan jem. Raja Charles II dari Britian memilih ambergris sebagai resepi tambahan untuk dimakan bersama telur sebagai menu sarapan baginda. Pada kurun ke-18, Marie Antoinette yang merupakan permaisuri terakhir sebelum berlakunya Revolusi Perancis pernah menjadikan minuman coklat panas bersama ambar sebagai terapi untuk pemulihan diri.

Kemudian, ambergris yang merupakan bahan berasaskan haiwan juga berpontensi digunakan dalam penghasilan minyak wangi. Beberapa minyak wangi berjenama keluaran Chanel, Gucci dan Givenchy pernah menggunakan ambergris bagi menghasilkan aroma dan bau manis agar tahan lebih lama. Namun, sejak tahun 1990 penggunaan ambergris sebagai bahan dalam penghasilan minyak wangi mula digantikan dengan bahan kimia sintetik yang lain disebabkan kesukaran untuk mendapatkan ambergris yang asli serta kos yang agak mahal.

Undang-undang dan Larangan terhadap Pengkomersialan Ambergris

Pada kurun ke-16 dan 17 tiada undang-undang khusus yang dikenakan terhadap individu yang menjumpai atau memiliki ambergris. Malah ada juga beberapa pihak yang tidak bertanggungjawab memburu paus sperma semata-mata untuk mendapatkan muntah yang dikatakan bernilai tinggi dan menjualnya ke pasaran gelap di sekitar negara-negara Eropah.

Namun demikian, pada hari ini masih terdapat negara yang masih membenarkan serta menghalang penjualan ambergris di pasaran antarabangsa. Contohnya, United Kingdom dan beberapa negara Kesatuan Eropah membenarkan individu yang menemui ketulan ambergris untuk menjualnya secara sah di pelbagai platform seperti eBay. Hal ini kerana undang-undang Kesatuan Eropah menyatakan bahawa ambergris merupakan sisa buangan haiwan yang tidak dilindungi di bawah CITES (Convention on International Trade in Endangered Species).

Meskipun begitu, situasi cukup berbeza di Australia, Amerika Syarikat dan India di mana negara tersebut menghalang pihak yang memiliki atau memperdagangkan ambergris. Di Amerika Syarikat, paus sperma merupakan spesis yang dilindungi di bawah Akta Spesis Terancam tahun 1973 yang melarang penggunaan sebarang produk yang dihasilkan daripada spesis terancam. Manakala di Australia, ambergris termasuk sebahagian daripada produk paus sperma di mana kegiatan import dan eksportnya termaktub di bawah bahagian 13A bagi Akta Perlindungan Alam Sekitar dan Perlindungan Biodiversiti tahun 1999. Malah, Akta Perlindungan Haiwan Liar 1972 di India juga menghalang sebarang kegiatan pemburuan haram dan pemilikan terhadap spesis terancam seperti paus sperma.

Claudine Bisiaux. Ambergris Europe. Emily Osterloff. (2020). What is Ambergris? Robert Clarke. (2006). The Origin of Ambergris. Latin American Journal of Aquatic Mammals, 5(1), 7-21. Sushant Kulkarni. (2021, December 9). Explained: What is ambergris, the floating gold? The Indian Express.


Selamatkah Produk Perangsang Seks (Afrodisiak)?

Hari demi hari, ada sahaja produk perangsang seks yang terpampang di media-media sosial dan platform jualan atas talian. Agen perangsang seks, atau istilahnya, “afrodisiak” berasal daripada nama Dewi Cinta Greek bernama Aphrodite dan membawa maksud agen yang dapat meningkatkan keinginan seksual. Ada pelbagai jenis makanan yang umum diklasifikasikan sebagai afrodisiak, seperti tiram, strawberi dan coklat. Namun, terdapat juga pelbagai herba yang dikatakan mempunyai khasiat luar biasa sebagai afrodisiak. Saya pasti kita semua mesti sudah biasa mendengar tentang herba Tongkat Ali, Gambir Sarawak dan ginseng yang dikatakan mempunyai khasiat yang tersendiri untuk mengatasi masalah ketidakfungsian seksual atau dalam bahasa masyarakat kita, “mati pucuk” ini.

Jenis-jenis produk herba perangsang seksual di pasaran

Kemeriahan kewujudan iklan-iklan herba perangsang seksual yang terdapat di tepi-tepi lebuh raya, yang dilekatkan di tepi tembok, di papan-papan tanda di tempat awam, media-media sosial dan platform jualan atas talian membuktikan sambutan pembeli kepada produk-produk ini memang luar biasa, terutamanya di kalangan kaum lelaki. Terdapat pelbagai variasi produk herba perangsang seksual yang terdapat dalam pasaran. Antara yang popular adalah produk dalam bentuk minuman seperti kopi dan teh, ada juga dijual dalam bentuk serbuk untuk dicampurkan ke dalam minuman, dan ada juga dalam bentuk kapsul. Di samping itu, terdapat juga produk-produk herba yang diformulasikan untuk kegunaan luaran, seperti krim sapu, semburan dan aromaterapi.

Mengapa ramai orang menggunakan herba perangsang seks?

Antara sebab utama yang mendorong pengguna menggunakan herba-herba seperti ini adalah untuk mengatasi masalah seksual. Kalau kita lihat pada statistik sedunia, peratusan orang yang mengalami masalah ketidakfungsian seksual ini dianggarkan dalam julat 3% -76% [1], di mana masalah ini sering dikaitkan dengan pesakit yang mempunyai masalah kardiovaskular, seperti masalah jantung, darah tinggi, kolesterol tinggi dan strok. Di Malaysia, terdapat  satu kajian yang menyatakan hampir 70% lelaki Malaysia berusia 40 tahun dan lebih  yang hadir ke klinik pesakit luar mengalami masalah ketidakfungsian seksual [2]. Perasaan malu untuk berjumpa dengan doktor untuk membincangkan perihal masalah seksual juga adalah faktor utama yang mendorong mereka menggunakan produk herba afrodisiak ini. Kewujudan produk herba perangsang seks menjadi alternatif utama buat mereka untuk mengatasi masalah seksual. Produk seperti ini sangat mudah didapati dari pelbagai sumber seperti di farmasi, kedai ubat Cina dan juga pesanan di atas talian.

Sebenarnya, terdapat produk farmaseutikal yang telah wujud untuk mengatasi masalah ketidakfungsian seksual ini. Antara ubat yang selalu dipreskrib oleh doktor adalah seperti ubat sildenafil, atau jenamanya yang lebih popular, ViagraⓇ, tadalafil (CialisⓇ)  dan vardenafil (LevitraⓇ). Walaubagaimanapun, umum mengetahui bahawa ubat-ubat seperti ini telah dikaitkan dengan kesan sampingan, contohnya serangan sakit jantung, penurunan tekanan darah serta masalah lain seperti  masalah  alergi, kegagalan buah pinggang dan masalah hati. Oleh itu, herba dilihat sebagai alternatif terbaik kerana pandangan umum yang biasanya menganggap herba datang daripada sumber semulajadi dan bebas daripada kesan sampingan.

Rata-rata, produk herba perangsang seks ini diwar warkan mempunyai pelbagai kemujaraban, antaranya ialah untuk meningkatkan stamina atau prestasi semasa hubungan seks, menghalang ejakulasi awal, meningkatkan “mood” untuk membuat hubungan seks dan mengeraskan alat kelamin lelaki. Iklan-iklan yang dipaparkan memang sangat menarik, ditambah pula dengan testimoni-testimoni oleh pengguna produk herba tersebut yang sememangnya menjamin produk tersebut berkesan dan selamat. Namun persoalan utamanya adalah, selamatkah produk-produk herba perangsang seks ini?

Isu keselamatan berkaitan herba perangsang seks

Isu campurpalsu (adulterasi) produk-produk herba perangsang seks dengan ubat-ubatan farmaseutikal bukan suatu yang asing dan selalu dilaporkan. Kebanyakan produk-produk herba seperti ini selalu dicampur dengan ubat sildenafil ViagraⓇ yang tidak diisytiharkan dan kadangkala dalam dos yang berlebihan [3]. Bayangkan sekiranya penggunaan produk yang telah dicampurpalsu dengan ubat farmaseutikal ini digunakan tanpa pemantauan doktor. Sudah tentulah akan mendatangkan bahaya, tambahan lagi  sekiranya digunakan oleh pesakit yang mempunyai masalah seperti sakit jantung dan pesakit buah pinggang.

Banyak produk herba perangsang seksual, terutamanya yang tidak berdaftar gagal melepasi ukuran dan piawaian kualiti yang ditetapkan oleh Kementerian Kesihatan. Kehadiran bahan-bahan tercemar, seperti racun serangga, logam berat dan bakteria melebihi paras yang dibenarkan banyak dilaporkan dalam produk-produk herba yang tidak berdaftar. Sesetengah herba yang dicemari oleh logam berat seperti plumbum (Pb), kadmium (Cd) dan merkuri (Hg) boleh berlaku disebabkan aktiviti sesetengah individu yang tidak bertanggungjawab melakukan pembakaran bahan api secara terbuka, pembangunan yang pesat dalam industri mineral dan juga penyebaran logam berat seperti kadmium secara meluas ke persekitaran. Tumbuhan akan menyerap jumlah logam berat yang berlebihan akibat daripada sisa air kumbahan yang meresap ke dalam tanah, sekaligus menyebabkan bahan toksik itu akan terlibat dalam kitaran rantai makanan dan terkumpul dalam badan manusia. Kehadiran logam-logam berat ini, walaupun dalam kuantiti yang sedikit, akan mendatangkan mudarat, terutamanya pada buah pinggang jika diambil dalam jangka masa yang panjang [4] .

Perubatan herba sering dianggap selamat kerana berasal dari bahan-bahan semulajadi dan persepsi sebegini sering menjadi stereotaip di kalangan masyarakat kita. Namun begitu, pengguna harus sedar bahawa perubatan berasaskan tumbuhan ini juga mempunyai risiko yang buruk jika digunakan secara tidak terkawal. Ini kerana herba juga mempunyai bahan aktif yang boleh menyebabkan kesan sampingan pada badan.Terdapat juga herba yang diketahui mengandungi kandungan aktif yang toksik dan memberikan kesan kepada organ, contohnya herba spesis Aristolochia yang selalu digunakan dalam perubatan tradisional Cina, telah dibuktikan boleh menyebabkan kegagalan buah pinggang. Kesan sampingan daripada herba ini lebih memberi mudarat kepada pesakit warga tua dan pesakit yang mempunyai masalah kesihatan seperti sakit buah pinggang dan penyakit hati yang menyukarkan kandungan aktif herba ini sukar dikumuhkan keluar daripada badan.

Isu keselamatan produk-produk herba afrodisiak juga boleh dikaitkan dengan kualiti proses pengeluaran dan pengilangan produk-produk ini. Kawalan kualiti adalah perlu bagi proses pengilangan yang melibatkan herba kerana kualiti produk ini bergantung kepada jumlah kandungan aktif herba tersebut. Kandungan aktif herba pula boleh dipengaruhi oleh banyak faktor, contohnya cara herba itu ditanam, dituai, cara pemprosesan dan cara penstoran. Sekiranya produk herba tersebut tidak melepasi piawai kualiti yang ditetapkan, keselamatan produk herba tersebut boleh diragui. Malangnya, apa yang kita lihat ialah majoriti produk-produk herba yang berada dalam pasaran tidak mempunyai kawalan kualiti dan tidak berdaftar dengan Kementerian Kesihatan dan ada produk yang diklasifikasikan sebagai “makanan” tetapi mengandungi indikasi untuk mengatasi masalah seksual yang tidak dibenarkan oleh undang-undang.

Sebagai kesimpulannya, walaupun kehadiran produk-produk herba afrodisiak ini semakin berleluasa seperti cendawan yang tumbuh selepas hujan, keselamatan penggunaan produk seperti ini perlu dititikberatkan dan diambil perhatian oleh masyarakat. Jika tidak pasti, dapatkanlah nasihat daripada doktor dan pegawai farmasi yang lebih arif. Jadilah masyarakat yang cakna dengan isu keselamatan produk-produk seperti ini untuk mengelakkan kemudaratan yang tidak perlu disebabkan perbuatan kita sendiri

Penulis: Noorasyikin Shamsuddin dan Saidatu Hajar Izam Mohd Mukhtar

[1] Kessler, A., Sollie, S., Challacombe, B., Briggs, K., & Van Hemelrijck, M. (2019). The global prevalence of erectile dysfunction: a review. BJU international, 10.1111/bju.14813. Advance online publication.

[2] Asnida Anjang, A.A., Nabilla A-S., Wah Y.L. (2011). Prevalence of erectile dysfunction in primary care setting, Malaysia. Journal of Men’s Health, Volume 8, Supplement 1,S50-S53,

[3] Dumba, K., Kwiringira, W., Namukobe, J., & Ntale, M. (2021). Identification and Analysis of Adulterants in Aphrodisiac Herbal Medicines Sold by Private Herbal Clinics, Pharmacies and Herbal Drug Shops in Kampala, Uganda. East and Central African Journal of Pharmaceutical Sciences, 24(1), 3-14.

[4] O. Barbier, G. Jacquillet, M. Tauc, M. Cougnon, P. Poujeol, Effect of Heavy Metals on, and Handling by the Kidney, Nephron Physiol. 99 (2005) p105–p110.


Immunoterapi untuk Kanser: Bagaimana Ia Mengaktifkan Tentera Pertahanan Di Dalam Badan

Imunoterapi adalah satu jenis rawatan yang membantu sistem imun kita untuk melawan kanser. Seperti yang diketahui umum, sistem imun membantu badan untuk melawan jangkitan, dan terdiri daripada sel darah putih and sistem limfa.

Bagaimana imunoterapi bertindak terhadap kanser

Imun sistem mempunyai dua tugas utama – mengenalpasti dan memusnahkan sel-sel kanser yang tidak normal. Walaupun dengan cara ini imun sistem dapat menbanteras atau memperlahankan pertumbuhan kanser, seringkali di dalam kanser, sel-sel kanser dapat melepasi pemusnahan oleh sel-sel imun.

Kita ibaratkan sistem imun sebagai satu pasukan pertahanan yang cuba melindungi badan kita. Apabila musuh datang, pasukan tentera kita akan berusaha mengenalpasti musuh dan memusnahkan mereka. Namun, terdapat musuh yang tidak berjaya dikenalpasti kerana menyamar atau menukar identiti dengan pelbagai cara, dan dapat terus menyerang badan kita.

Seperti itu juga, sel-sel kanser sering mempunyai perubahan genetik atau protein pada permukaannya yang dapat memintas pengenalpastian oleh sistem imun. Immunoterapi, bertindak seperti FBI atau Pasukan Komando- ia menolong imun sistem kita untuk lebih bijak mengenalpasti dan mensasari musuh-musuh ini. Sesetengah imunoterapi juga bertindak menambahbaik fungsi sedia ada pada sistem imun kita.

Tidak semua kanser dirawat dengan imunoterapi. Samada sesuatu kanser dapat dirawat dengan imunoterapi bergantung kepada jenis dan tahap kanser tersebut. Dalam beberapa jenis kanser, imunoterapi juga diberi bersama rawatan kanser yang lain – seperti kimoterapi, pembedahan atau radioterapi. Terdapat pelbagai jenis ubat imunoterapi dan setiap satunya bertindak terhadap jenis-jenis kanser dan mutasi kanser yang berbeza. Seperti ubat-ubat yang lain juga, ada ubat imunoterapi dalam bentuk pil atau kapsul, ada yang perlu disuntik atau diinfusi di klinik rawatan pesakit luar dan ada yang memerlukan pesakit diwadkan.

Antara jenis-jenis imunoterapi termasuklah perencat ‘checkpoint’ imun, terapi virus onkolitik, terapi sel T dan vaksin kanser.

1. Perencat ‘checkpoint’ imun

Apakah ‘checkpoint’ imun ini? Badan kita mempunyai satu cara semulajadi yang boleh membezakan sel sihat atau sel-sel asing – dan ini adalah tugas ‘checkpoint’ tersebut. ‘Checkpoint’ ini bertindak seperti brek kereta kita.

Jika ‘checkpoint’ ini mengenalpasti sel yang sihat, butang ‘stop’ akan di aktifkan supaya sistem imun sendiri tidak menyerang sel sihat tersebut. Malangnya, sebahagian kanser sel juga dapat mengaktifkan butang ‘stop’ di checkpoint ini supaya tidak disasari. Maka, checkpoint ini perlu direncat supaya kanserl sel dapat disasarkan.

Salah satu contoh ‘checkpoint’ adalah sejenis protein bernama PD-1 atau pasangan proteinnya PD-L1. Ubat imunoterapi yang bertindak untuk merencat protein PD-1 dan PD-L1 ini dikenali sebagai Pembrolizumab (Keytruda™). Kesan sampingan bagi perencat ‘checkpoint’ imun termasuklah ruam, cirit-birit dan keletihan.

2. Terapi virus onkolitik

Onkolitik bermaksud pemusnahan kanser. Sebahagian virus dapat diubah di makmal untuk bersifat sebegini. Dengan menyuntik virus tersebut ke tumor, virus tersebut dapat membiak di dalam sel kanser dan seterusnya menusnahkan kanser tersebut. Apabila sel kanser tersebut mati, ia melepaskan protein yang dapat menolong sistem imun memusnahkan sel kanser yang mempunyai protein yang serupa. Virus ini juga dapat menjangkiti sel yang sihat, bagaimanapun sel yang sihat mempunyai kebolehan untuk memusnahkannya, maka ia tidak terkesan seperti sel kanser.

Salah satu imunoterapi di bawah kategori ini adalah T-VEC (Imlygic®) untuk merawat kanser melanoma. T-VEC boleh menyebabkan ‘tumor lysis syndrome’. Dalam keadaan ini, sel tumor yang musnah dan pecah di dalam darah menghasilkan beberapa bahan kimia yang boleh merosakkan buah pinggang, jantung dan hati.

3. Terapi sel T

Sel T adalah salah satu jenis sel imun yang membantu kita melawan jangkitan. Untuk terapi ini, doktor biasanya akan mengekstrak sel T dari darah pesakit dan menambah sejenis reseptor sebelum menyuntiknya kembali kepada pesakit. Penambahan reseptor ini dapat membantu sel T untuk mengenalpasti sel kanser dengan lebih baik. Dikenali juga sebagai terapi CAR-T (chimeric antigen receptor (CAR) T-cell) atau pemindahan sel angkat (adoptive cell transfer), ia kini digunakan untuk merawat beberapa kanser darah. Contoh ubat kategori ini adalah Tisagenlecleucel (Kymriah™).

Terapi sel T boleh menyebabkan kesan sampingan termasuk demam, sakit kepala, degupan jantung yang laju, penurunan tekanan darah dan kesukaran bernafas. Ini berikutan pelepasan suatu bahan imun bernama sitokin secara mendadak di dalam darah.

Sebagaimana vaksin digunakan untuk mencegah pelbagai penyakit berjangkit, ia dihasilkan dengan tujuan mengenalpasti protein tertentu di permukaan sel – dan di dalam kes ini – sel kanser. Pengenalpastian ini kemudiannya disusuli dengan pengaktifan sel imun untuk menyerang sel kanser tersebut.

Terdapat vaksin untuk mencegah kanser, dan vaksin untuk merawat kanser. Contohnya, Gardasil-9 melindungi dari virus ‘human papillomavirus’ (HPV) yang boleh menyebabkan kanser serviks. Vaksin rawatan kanser pula adalah seperti Bacillus Calmette-Guérin atau BCG, yang digunakan untuk merawat kanser pundi kencing di peringkat awal.

Setakat ini, imunoterapi hanya berkesan terhadap beberapa jenis kanser dan beberapa subset pesakit sahaja.  Namun, potensinya besar kerana dalam kebanyakan kes ia bertindak spesifik terhadap sel kanser dan tidak memberi kesan terhadap sel yang sihat. Kesan sampingan juga adalah berbeza mengikut individu bergantung kepada tahap kesihatan seseorang, jenis dan tahap kanser dan jenis juga dos ubat perencat ‘checkpoint’ yang diambil. Kajian masih giat dilakukan bagi menambahbaik imunoterapi sedia ada dan untuk menghasilkan imunoterapi yang lain.

Immunitherapy – Cancer.govImmunotherapy and vaccines – Cancer.netYang Y. Cancer immunotherapy: harnessing the immune system to battle cancer. J Clin Invest. 2015;125(9):3335-3337. doi:10.1172/JCI83871


Biologi Sel dan Organisasi Sel

Apakah itu Biologi Sel dan Organisasi Sel? Artikel ini akan membincangkan perkara ini secara terperinci.

Cuba anda pejamkan mata dan bayangkan anda berdiri menghadap dinding. Apakah bahan binaan asas bagi dinding tersebut? Ya, sudah semestinya terdiri daripada susunan batu-bata. Sama seperti dinding, badan anda juga terdiri daripada susunan blok binaan asas yang dikenali sebagai sel. Maka, sel didefinisikan sebagai unit asas bagi semua benda hidup.

Robert Hooke (1665) merupakan seorang ahli biologi British yang menjadi individu pertama menemui sel setelah beliau melihat hirisan nipis kulit pokok oak menerusi mikroskop ciptaannya. Penemuan tersebut menunjukan terdapat ruang-ruang kecil, berongga dan menyerupai struktur seperti sarang lebah. Kemudian, beliau menamakannya sebagai sel.

Walaubagaimanapun, dinding sel pada sel gabus yang telah mati tersebut tidak memberikan petunjuk tentang kewujudan nukleus dan komponen sel yang lain. Penerangan Hooke mengenai sel-sel yang dijumpai beliau telah diterbitkan di dalam ”Micrographia”-sebuah buku yang mendedahkan berkenaan penemuan objek kecil melalui mikroskop.

Kajian seterusnya dijalankan oleh seorang saintis Belanda iaitu  Antonie van Leeuwenhoek pada tahun 1676. Beliau telah menemukan mikroorganisma setelah membuat pemerhatian ke atas setitis sampel air kolam di bawah mikroskop cahaya dan kemudian menamakannya sebagai “animalcule”. Hasil pemerhatian menunjukkan mikroorganisma unisel tersebut adalah satu organisma.

Kemudian, pada tahun 1838,  Matthias Jacob Schleiden (ahli botani German) dan Theodor Schwann (ahli fisiologi German) mula memperkenalkan Teori Sel yang menjelaskan bahawa semua organisma hidup terdiri daripada sel. Schleiden menyatakan sel sebagai unit asas bagi struktur tumbuhan manakala Schwann berpendapat sel adalah unit asas bagi struktur haiwan.

Komponen dalam Sel Haiwan dan Sel Tumbuhan

Komponen paling besar dalam selBerbentuk sfera, padat dan dilingkungi membran nukleus yang mempunyai liangNukleus mengandungi kromosom, nukleolus dan nukleoplasma.

Mengawal segala aktiviti selMempunyai kromosom yang mengandungi asid deoksiribonukleik (DNA). DNA menentukan ciri sel dan fungsi metabolisme

Satu lapisan luar yang kuat dan tegarDibina daripada gentian selulosaBersifat telap sepenuhnya

Mengekalkan bentuk sel tumbuhanMemberikan sokongan mekanikal kepada sel tumbuhan

Membran luar yang menyelaputi keseluruhan kandungan selDibina daripada protein dan fosfolipidBersifat telap memilih

Mengasingkan kandungan sel daripada persekitaran luarMengawal pergerakan bahan ke dalam dan ke luar selMembenarkan pertukaran nutrien, gas respirasi dan bahan buangan antara sel dan persekitarannya

Terdiri daripada satu timbunan kantung pipih selari yang setiap satunya dilapisi oleh membran unit tunggal

Memproses, mengubah suai, membungkus dan mengangkut bahan kimia seperti protein, karbohidrat dan glikoprotein (gabungan karbohidrat dengan protein)

Terdiri daripada satu sistem rongga ceper berlipat yang bersambunganMembran jalinan endoplasma membentuk jalinan berterusan dengan membran nukleus.Terdapat dua jenis jalinan endoplasma:

– Jalinan endoplasma kasar mempunyai ribosom yang terlekat pada permukaannya

– Jalinan endoplasma licin tidak mempunyai ribosom

Menyediakan permukaan luas untuk perlekatan enzim dan tindak balas biokimiaJalinan endoplasma kasar mengangkut protein yang disintesiskan oleh ribosomJalinan endoplasma licin mensintesis dan mengangkut gliserol dan lipid serta hasil sampingan metabolisme.

Granul kecil, padat dan berbentuk sferaTerdiri daripada protein dan asid ribonukleik (RNA)Ribosom terdapat pada permukaan jalinan endoplasma kasar atau wujud bebas dalam sitoplasma.

Komponen sel berbentuk rod atau sferaTerdiri daripada membran luar yang licin dan membran dalam yang berlipat-lipatMengandungi enzim yang terlibat dalam respirasi sel

Tapak penjanaan tenaga semasa respirasi selTenaga dijana dalam bentuk molekul ATP

Struktur silinder kecil yang wujud secara berpasangan dalam sel haiwanTerdiri daripada susunan mikrotubul kompleks

Membentuk gentian gelendong semasa pembahagian sel dalam sel haiwan

Kantung sfera kecil yang diselaputi oleh membran tunggalMengandungi enzim lisozim (enzim pencernaan)

Menghidrolisis molekul organik kompleks seperti protein, asid nukleik dan lipidMenguraikan bakteria dan komponen sel yang rosak

Terdiri daripada medium seperti jeli yang mengandungi komponen sel terampaiMengandungi sebatian organik (seperti protein, lipid dan karbohidrat) serta sebatian tak organik (seperti ion kalium)

Bertindak sebagai medium bagi tindak balas biokimia dalam sel

Berbentuk bujur dan terdiri daripada dua lapisan membranMengandungi pigmen klorofil yang memberikan warna hijau kepada tumbuhan

Klorofil menyerap cahaya matahari dan menukarkannya kepada tenaga kimia semasa fotosintesis.

Kantung berisi cecair iaitu sap sel (mengandungi air, asid organik, gula, asid amino, enzim, garam mineral, oksigen, karbon dioksida dan hasil sampingan metabolisme)Vakuol bagi sel haiwan adalah kecil.

Air meresap ke dalam vakuol sel tumbuhan dan sel menjadi segah.Dalam haiwan unisel, vakuol mengecut terlibat dalam proses pengosmokawalaturan, osmosis dan perkumuhan.

Organisasi Sel dalam Organisma Multisel

Organisma multisel (manusia, haiwan dan tumbuhan) terdiri daripada pelbagai jenis sel yang mempunyai fungsi tertentu. Terdapat lima aras dalam organisasi sel bagi membentuk satu organisma yang kompleks. Berikut merupakan urutan bagi organisasi sel:

Unit asas bagi semua benda hidup yang mempunyai fungsi spesifikContohnya, sel saraf berfungsi menghantar impuls saraf

Sekumpulan sel yang mempunyai struktur dan fungsi yang sama dan disusun bersama untuk melaksanakan fungsi yang khususDalam badan organisma, tisu boleh diklasifikasikan kepada empat jenis iaitu tisu epitelium, tisu otot, tisu saraf dan tisu penghubung.

Dua atau lebih tisu berlainan bergabung bersama untuk membentuk organContohnya, organ jantung terdiri daripad tisu epitelium, tisu otot kardium, tisu penghubung dan tisu saraf.

Organ yang berlainan bekerja secara bersepadu untuk melakukan sesuatu fungsi khusus bagi membentuk satu sistem organ.Terdapat 11 sistem organ utama di dalam badan manusia iaitu sistem respirasi, sistem pencernaan, sistem peredaran darah, sistem limfa, sistem saraf, sistem integumen, sistem endokrin, sistem rangka, sistem otot, sistem urinari dan sistem pembiakan.

Semua sistem bekerjasama bagi membolehkan organisma berfungsi dengan baik.

Buku Teks KSSM Biologi Tingkatan 4.CK-12 Foundation. (2009). Introduction to the cell cell history cell structures and functions.Dan Rhoads. (2007). History of Cell Biology. Wolpret L. (1995). Evolution of the Cell Theory. Philosophical Transactions of The Royal Society Biological Sciences.


Sakit Tekak: Punca, Rawatan dan Pencegahan

Apakah itu punca sakit tekak? Artikel ini akan membincangkan punca sakit tekak dan cara rawatan kepada masalah ini.

Sakit tekak adalah rasa sakit, bengkak atau gatal di bahagian tekak dan selalunya menjadi lebih teruk ketika hendak menelan makanan. Kebanyakan punca kepada masalah sakit tekak adalah disebabkan jangkitan virus dan selalunya ia boleh baik dengan sendirinya.

Jangkitan bakteria seperti Streptococcus pyogenes adalah jarang berlaku dan memerlukan antibiotik sebagai rawatan kepada masalah ini.

Simptom selain sakit tekak

Simptom dan tanda sakit tekak adalah bergantung kepada punca masalah ini. Simptom-simptomyang berlaku adalah:

Rasa sakit dibahagian tekakRasa sakit semakin meningkat ketika ingin menelan atau bercakapBengkak kelenjar di bahagian leherTonsil yang bengkakWarna putih pada bahagian tonsilSuara menjadi serak

Selain itu, anda juga mungkin akan mengalami

DemamBatukSelesemaBersinSakit badanSakit kepalaMuntah dan cirit-birit

Virus yang menyebabkan masalah ini juga boleh menyebabkan selesema. Beberapa punca kepada masalah sakit tekak ini adalah:

Terdapat beberapa jangkitan virus yang menyebabkan masalah ini. Ia adalah:

Terdapat banyak jangkitan bakteria yang boleh menyebabkan sakit tekak. Bakteraia yang paling kerap menyebabkan sakit tekak adalah Streptococcus pyogenes

Terdapat beberapa punca lain yang boleh menyebabkan masalah ini. Ia adalah:

Alahan: Alahan kepada bulu haiwan, kulat, habuk dan debunga boleh menyebabkan masalah kerengsaan pada tekak. Ini kerana jika seseorang itu mengalami alahan, mukus yang dihasilkan ketika tidur boleh pergi mengalir ke bahagian tekak dan menyebabkan iritasi di kawasan tersebutKekeringan: Udara yang kering boleh menyebabkan tekak menjadi kering dan sakit tekakBahan kimia – Terdapat beberapa jenis bahan kimia yang boleh menyebabkan iritiasi dibahagian tekak terutamanya bahan dari asap rokok. Pengambilan alkohol dan makanan pedas juga boleh menyebabkan iritisai di bahagian tekak.Menjerit – Seseorang yang menjerit atau bercakap dengan terlalu kuat boleh menyebabkan kecederaan dibahagian tekakGERD – Gastroesophageal reflux disease adalah keadaan dimana asid di dalam perut refluks naik ke dalam esofagus. Asid tersebut balik naik hingga ke bahagian tekak dan menyebabkan iritiasiKanser – Kanser dibahagian tekak, lidah dan kotak suara boleh menyebabkan masalah sakit tekak ini berlaku

Mereka yang mempunyai faktor risiko seperti dibawah mempunyai risiko yang tinggi untuk menghadapi masalah sakit tekak ini.

Umur : Kanak-kanak atau remaja sangat mudah untuk mengalami masalah ini dan selalunya ia disebabkan jangkitan bakteriaPendedahan kepada asap rokok: Merokok atau perokok pasid boleh menyebabkan iritasi dibahagin tekakAlahan: Mereka yang mempunyai masalah alahan akan lebih mudah mengalami masalah ini terutamanya ketika musim bungaJangkitan sinus: Mereka yang kerap mempunyai jangkitan sinus akan lebih mudah menghadapi masalah ini.

Cara pencegahan yang paling berkesan adalah dengan mengelakkan diri daripada terdedah kepada kuman tersebut. Beberapa tips yang boleh diikuti adalah:

Membasuh tangan dengan cermat dan kerap sebelum menggunakan tandas, sebelum dan selepas makan dan juga selepas batuk atau bersihElakkan daripada menyebuh muka: Elakkan daripada menyentuk mata, hidung dan mulutElakkan daripada berkongsi makanan, air dan juga alatan yang lainBatuh atau bersin pada tisu dan buangkan ia ketika itu.Gunakan pembersih alkohol untuk membunuh pada kumanElakkan daripada menyentuh barang-barang di tempat awamElakkan daripada berjumpa mereka yang mempunyai simptom

Ujian pengesahan untuk mengetahui punca kepada masalah ini adalah dengan melakukan ujian calitan tekak

Kebanyakan kes selalunya disahkan puncanya dengan mengambil ujian ini kerana ia boleh mengesan jenis bakteria atau virus tersebut.

Bila perlu berjumpa dengan doktor?

Sila pergi berjumpa dengan doktor jika anda mengalami:

Sakit tekak melebihi 1 mingguSusah menelanSusah bernafasSakit SendiSakit TelingaRuamDemamBengkak kelenjar

Kebanyakan sakit tekak adalah disebabkan jangkitan virus dan akan pulih dengan sendirinya lebih kurang 5 – 7 hari tanpa memerlukan apa-apa ubat.

Untuk mengurangkan rasa sakit, anda boleh mengambil ubat tahan sakit jenis parasetamol atau ibuprofen.

Jika doktor mengesahkan anak anda mengalami jangkitan bakteria, selalunya doktor akan terus memberikan pesakit antibiotik. Anda perlulah menghabiskan ubat tersebut pada masa yang ditetapkan

Tidak menghabiskan pengambilan antibiotik akan menyebabkan bakteria menjadkan ia lebih kuat.

Strategi di rumah akan dapat menolong pesakit mengurangkan simptom. Ia adalah:

Rehat – Dapankan rehat yang sejujurnya.Minum air mencukupi – Pengambilan ambil perlulah dibuat untuk mengelakkan badan menjadi kekerianganKumur dengan air garam – Kumur dengan air garam dapat membunuh kebanyakkan kuman di bahagian tekakMelembabkan udara – Boleh gunakan mesin pelembab udara untuk memastikan ruang udara dalam rumah lembab dan bukan kekeringanPengambilan lozengesElakkan bahang kimia yang menyebabkan iritasi

Seven tips to help you prevent a sore throat. American Academy of Otolaryngology — Head and Neck Surgery. .Sore throat. Centers for Disease Control and Prevention. Drutz, JE. Sore throat in children and adolescents: Symptomatic treatment. Stead W. Symptomatic treatment of acute pharyngitis in adults. Slippery Elm. Natural Medicines.


Tonsil Bengkak: Simptom, Punca dan Rawatan

Apakah simptom dan punca kepada masalah tonsil bengkak? Artikel ini akan membincangkan berkenaan faktor dan punca kepada masalah tonsil bengkak.

Tonsil bengkak adalah keradangan yang berlaku pada sepasang tisu dibahagian tekak. Ia terletak pada bahagian kiri dan kanan tekak.

Kebanyakan punca kepada masalah tonsil bengkak adalah disebabkan jangkitan virus. Akan tetapi, ia juga boleh disebabkan jangkitan bakteria.

Disebabkan rawatan tonsil bengkak ini bergantung kepada puncanya, maka diagnosis yang tepat perlu dibuat agar rawatan yang sesuai boleh diberikan kepada pesakit.

Pembedahan untuk membuang tonsil hanya dilakukan jika masalah tonsil bengkak kerap berlaku ataupun tonsil tersebut menyebabkan komplikasi yang lain.

Masalah tonsil bengkak ini selalu berlaku pada kanak-kanak. Simptom yang kerap berlaku adalah:

Sakit tekak
Tonsil berwarna merah
Terdapat selaput putih pada bahagian tonsil
Sakit ketika menelan
Demam
Bengkak kalenjar dibahagian leher
Mulut berbau busuk
Sakit leher
Sakit kepala

Kanak-kanak kurang daripada setahun selalunya tidak dapat menyatakan tekaknya sakit. Oleh itu, terdapat simptom lain yang perlu diberi perhatian seperti:

Meleleh air liur
Kurang selera makan
Muntah
Asyik merengek

Tonsil bengkak selalunya disebabkan jangkitan virus. Akan tetapi, ia juga boleh disebabkan jangkitan bakteria

Virus yang kerap menyebabkan masalah ini adalah:

Adenovirus
Influenza virus
Epstein-Barr virus
Parainfluenza virus
Enteroviruses
Herpes Simplex virus

Bakteria yang kerap menyebabkan tonsil bengkak adalah Streptococcus pyogenes. Walaubagaimanapun, terdapat bakteria lain juga yang menyebabkan masalah ini berlaku

Tonsil merupakan salah satu anggota dalam sistem imun badan. Ia menapis bakteria yang masuk melalui mulut atau hidung. Ini menyebabkan ianya lebih mudah dijangkiti daripada sistem imun yang lain dalam badan.

Mereka yang di dalam golongan mempunyai risiko yang tinggi untuk menghadapi masalah tonsil bengkak ini.

Umur yang muda. Masalah ini kerap menyerangkan kanak-kanak. Mereka yang berumur dari 5 – 15 tahun pula lebih mudah mengalami tonsil bengkak disebabkan jangkitan bakteria
Selalu terdedah dengan kuman – Mereka yang dihantar ke taska atau tadika akan lebih mudah menghadapi masalah ini

Keradangan di bahagian tonsil boleh menyebabkan masalah

Obstructive sleep apnea : Ini adalah masalah dimana pesakit akan berhenti bernafas ketika tidur disebabkan terdapat sumbatan dalam saluran pernafasan dan dalam kes ini ia boleh disebabkan tonsil yang bengkak.
Peritonsillar abscess : Ini adalah keadaan dimana terdapat nanah yang terkumpul di belakang tonsil

Doktor selalunya akan membuat beberapa pemeriksaan fizikal kepada pesakit. Pemeriksaan tersebut adalah:

Menggunakan lampu suluh untuk melihat pada bahagian tekak pesakit sama ada mempunyai tonsil yang saiznya besar atau tidak
Memeriksa bahagian leher pesakit sama ada mempunyai kalenjar bengkak ataupun tidak.
Mendengar paru-paru menggunakan stethoscope.

Calitan tekak (Throat swab)

Calitan dibahagian tekak akan dibuat untuk mengambil sampel dan juga kuman yang menyebabkan masalah tonsil ini berlaku.

Terdapat klinik yang boleh melakukkan ujian ini dengan rapid test kit. Akan tetapi kebanyakkannya perlu dihantar makmal untuk ujian pengesanan dan pengesahan organisma yang terlibat.

Ini adalah ujian darah untuk mengira bilangan sel darah merah, darah putih dan juga platlet. Selalunya sel darah putih akan meningkat jika terdapat jangkitan bakteria.

Terdapat beberapa jenis rawatan yang boleh dilakukan di rumah.

Selalunya rawatan di rumah adalah sama walaupun kuman yang menyebabkan masalah tonsil berbeza. Jika punca kepada masalah ini adalah disebabkan jangkitan virus, maka anda boleh mengikuti rawatan ini tanpa memerlukan antibiotik. Jika ia disebabkan bakteria, maka doktor anda perlu memberikan anda antibiotik

Strategi rawatan di rumah adalah:

Rehat : Dapatkan rehat dan tidur yang cukup
Hidrasi yang cukup : Pesakit perlu kerap meminum air untuk memastik hidrasi badan mencukupi
Makanan yang mengurangkan sakit tekak – Air suam sepert air teh adalah sesuai. Anda juga boleh menggunakan air sejuk untuk mengurangkan rasa sakit tekak.
Kumur air garam – Kajian mendapati kumur air garam boleh mempercepatkan masalah jangkitan virus atau bakteria.
Melembabkan udara – Boleh guna mesin humidifier untuk melembatkan udara dalam bilik
Gunakan lozenges – Kanak-kanak umur 4 tahun ke atas boleh mengambil gula-gula ini
Elakkan bahan yang menyebabkan iritasi – Bahan-bahan seperti rokok dan bahan basuhan perlulah dielakkan
Rawat sakit dan demam – Anda boleh mengambil ubat Paracetamol untuk mengurangkan rasa sakit tekak dan demam

Jika masalah ini disebabkan jangkitan bakteria, doktor akan memberikan ubat antibiotik. Anda perlulah menghabiskan ubat tersebut mengikut waktu yang ditetapkan.

Kegagalan menghabiskan antibiotik tersebut akan menyebabkan spesies bakteria akan menjadi lebih kuat daripada sebelum ini. Oleh itu, sila habiskan antibiotik yang diberikan.

Pembedahan hanya dilakukan jika pesakit kerap mengalami masalah ini. Kekerapan yang tidak bagus adalah

7 episod masalah tonsil dalam tahun ini
5 episod masalah tonsil untuk 2 tahun ini
3 episod masalah tonsil untuk 3 tahun ini

Tonsil juga akan dibuang jika terdapat perkara ini. Ia adalah

Obstructive Sleep apnea
Susah bernafas
Susah menelan
Nanas yang tidak baik dengan antibiotik

Kliegman RM, et al. Tonsils and adenoids. In: Nelson Textbook of Pediatrics. 21st ed. Elsevier
Tonsillitus. American Academy of Otolaryngology — Head and Neck Surgery.
Ferri FF. Pharyngitis/Tonsillitis. In: Ferri’s Clinical Advisor 2021. Elsevier; 2021.
Tonsillopharyngitis. Merck Manual Professional Version.Mattke AC, ed. Common illnesses and concerns. In: Mayo Clinic Guide to Raising a Healthy Child: Ages 3 to 11. Mayo Clinic; 2019.McInerny TK, et al., eds. Pharyngitis and tonsillitis. In: American Academy of Pediatrics Textbook of Pediatric Care. 2nd ed. American Academy of Pediatrics; 2017.


Soda Bikarbonat: Definisi, Sifat Kimia dan Kegunaan

Apakah itu soda bikarbonat? Artikel ini akan membincangkan definisi soda bikarbonat, sifat dan kegunaan bahan ini dalam kehidupan seharian

Natrium bikarbonat (nama IUPAC: natrium hidrogen karbonat), atau umumnya lebih dikenali sebagai serbuk penaik (baking soda) atau soda bikarbonat, adalah sejenis sebatian kimia dengan formula kimianya ialah NaHCO3. Soda bikarbonat sering ditemukan di dalam bentuk serbuk putih yang halus. Ia mempunyai rasa sedikit masin. Bentuk mineral semula jadi adalah nahcolite yang merupakan komponen daripada mineral natron yang ditemukan terlarut di dalam kebanyakkan mata air mineral.

Molekul soda bikarbonat terdiri daripada kation natrium (Na+) dan anion bikarbonat (HCO3−). Ikatan ion terbentuk di antara ion natrium yang bercas positif dan ion oksigen yang bercas negatif yang membentuk ikatan tunggal bersama dengan atom karbon pusat seperti yang diperihalkan di dalam gambar di bawah:

Pada tahun 1791, seorang ahli kimia Perancis yang bernama Nicolas Leblanc telah menghasilkan natrium karbonat, yang juga dikenali sebagai abu soda (soda ash). Pad tahun 1801, seorang ahli farmasi, Valentin Rose the Younger telah diberikan kredit kerana telah menemukan soda bikarbonat di Berlin. Kemudian, pada tahun 1846, dua orang pembuat roti daripada Amerika, iaitu John Dwight dan Austin Church telah melancarkan kilang pertama di Amerika Syarikat yang menghasilkan soda bikarbonat daripada natrium karbonat dan karbon dioksida.

Pada tahun 1919, seorang senator US telah mengisytiharkan bahawa soda bikarbonat boleh menyembuhkan selsema Sepanyol.

Sifat fizikal soda bikarbonat

Berikut merupakan beberapa sifat fizikal bagi soda bikarbonat;

Berat molekul bagi soda bikarbonat ialah 84.0066 g/molIa merupakan pepejal berwarna putih yang boleh melarut di dalam airTakat didih bagi soda bikarbonat ialah 851℃Takat lebur bagi soda bikarbonat ialah 50 ℃Ketumpatan bagi soda bikarbonat ialah 2.20 g/cm3Ia adalah sebatian yang tidak mempunyai bau

Penyediaan soda bikarbonat melalui kaedah Solvay

Dari segi sejarah, soda bikarbonat diekstrak daripada abu tumbuh-tumbuhan yang membersar di dalam tanah yang kaya dengan unsur natrium. Kini, ia dihasilkan melalui pelbagai cara dan kaedah seperti proses Solvay, proses Leblanc, proses elektrolitik, proses Hou dan bermacam-macam lagi. Ia juga dilombong dari pelbagai tempat. Amerika Syarikat mendapatkan bekalan sodium bikarbonat melalui perlombongan untuk memenuhi permintaan domestik mereka. Proses Solvay digunakan secara eksklusif untuk mengilangkan soda bikrbonat dari banyak-banyak kaedah yang ada.

Proses Solvay telah ditemui oleh Ernest Solvay, pada tahun 1861. Proses ini lebih menjimatkan daripada proses-proses yang lain. Ia hanya menghasilkan kalsium klorida sebagai bahan buangan. Proses Solvay juga dikenali sebagai proses ammonia-soda. Larutan air garam, batu kapur dan ammonia digunakan di dalam proses Solvay yang mana kosnya tidak terlalu tinggi dan mudah untuk didapatkan. Larutan natrium klorida dikenali sebagai larutan air garam yang mana ia membekalkan ion natrium untuk menghasilkan soda bikarbonat. Batu kapur ialah kalsium karbonat yang mana ia membekalkan ion karbonat untuk soda bikarbonat.

Pembersihan pertama larutan air garam tepu dilakukan. Karbon dioksida yang diperlukan di dalam proses ini disediakan dengan memanaskan batu kapur pada suhu sehingga 1300K. Apabila dilarutkan di dalam air, ia menghasilkan kalsium hidroksida yang kemudiannya dipindahkan ke menara pemulihan ammonia. Seterusnya, karbon dioksida disalurkan melalui larutan air garam yang tepu dengan ammonia untuk membentuk natrium bikarbonat yang dikeringkan dan dibakar untuk membentuk natrium karbonat.

Proses Solvay ini boleh diperhatikan dengan lebih dekat melalui persamaan kimia seperti di bawah;

CaCO3 -> CaO + CO2

CaO + H2O-> Ca(OH)2

2NH3 + H2O + CO2 -> (NH4)2CO3

(NH4)2CO3 + H2O + CO2 -> 2NH4HCO3

2NH4HCO3 + NaCl -> NaHCO3 + NH4Cl

NaHCO3 -> Na2CO3 + CO2 + H2O

Soda bikarbonat mempunyai pelbagai kegunaan di dalam pelbagai industri yang berbeza-beza, antaranya ialah;

Di dalam masakan, soda bikarbonat digunakan dengan sangat meluas sebagai ragi atau agen penaik. Apabila ia bertindak balas dengan asid, karbon dioksida akan dibebaskan yang menyebabkan pengembangan kepada adunan dan membentuk tekstur tertentu di dalam kek, roti, dan beberapa lagi makanan lain. Tindak balas asid-alkali tersebut boleh dilihat melalui persamaan kimia seperti di bawah;

NaHCO3 + H+ → Na+ + CO2 + H2O

Bahan berasid yang mendorong tindak balas tersebut termasuklah hidrogen fosfat, krim tartar, jus lemon, yogurt, susu mentega, koko dan cuka. Soda bikarbonat boleh juga digunakan bersama dengan doh masam, yang mana ia adalah berasid. Selain bahan berasid, haba juga boleh menyebabkan soda bikarbonat bertindak sebagai agen penaik disebabkan penguraian termal berlaku yang membebaskan karbon dioksida pada suhu 80 °C (180 °F) dan ke atas seperti persamaan berikut;

2 NaHCO3 → Na2CO3 + H2O + CO2

Bahan ini merupakan salah satu bahan utama dalam bunga api ‘ular hitam’ (black snake firework). Kesan yang terhasil disebabkan penguraian termal, yang mana menghasilkan gas karbon dioksida bagi membuat abu seperti ular yang panjang. Soda bikarbonaat juga digunakan untuk melambatkan pembakaran dengan cara membebaskan gas karbin dioksida dan air apabila dipanaskan.

Bahan ini mempunyai sifat membasmi kuman yang lemah. Ia mungkin efektif untuk membunuh kuman yang lemah. Disebabkan soda bikarbonat menyerap bau hapak, ia sering digunakan oleh penjual buku terpakai untuk membuatkan buku lama menjadi kurang berbau busuk.

Bahan ini boleh digunakan untuk memadam api daripada minyak atau dicetuskan oleh eletrik kerana soda bikarbonat membebaskan karbon dioksida.

Soda bikarbonat bertindak balas secara spontan dengan asid yang mana membebaskan gas karbon dioksida sebagai produk hasil tindak balas. Ia sering digunakan untuk meneutralkan larutan asid yang tidak diingini atau asid yang tertumpah di dalam makmal pembuatan bahan kimia.

Apabila soda bikarbonat diletakkan di atas daun, ia boleh mencegah pertumbuhan kulat, tetapi tidak boleh membunuh kulat tersebut. Penggunaan soda bikarbonat yang berlebihan boleh menyebabkan kelunturan warna ke atas buah.

Soda bikarbonat jika dicampurkan dengan air boleh digunakan sebagai antacid untuk merawat ketidakcernaan asid dan pedih ulu hati. Tindak balas soda bikarbonat dengan asid perut menghasilkan garam, air dan karbon dioksida seperti persamaan kimia di bawah;

NaHCO3 + HCl → NaCl + H2O + CO2(g)

BYJU’S (2021). NaHCO3 – Sodium Bicarbonate. Wikipedia (2021). Sodium bicarbonate.


Hidrogen Peroksida: Definisi, Sifat dan Kegunaan

Apakah itu hidrogen peroksida? Artikel ini akan membincangkan definisi  hidrogen peroksida, sifat dan kegunaan bahan ini dalam kehidupan seharian

Hidrogen peroksida ialah sejenis peroksida yang paling ringkas yang wujud kerana ia mempunyai ikatan tunggal oksigen-oksigen. Ia wujud sebagai cecair yang tidak mempunyai warna dan digunakan sebagai penyahkuman. Hidrogen peroksida yang pekat adalah spesies oksigen yang sangat reaktif dan digunakan sebagai propelan di dalam industri pembuatan roket. Formula kimia bagi hidrogen peroksida ialah H2O2.

Struktur bagi hidrogen peroksida ialah jenis bukan planar. H2O2 mempunyai struktur seperti buku yang terbuka dengan putaran O – O. Sudut dihedralnya ialah 111°. Panjang ikatan O-O ialah 145.8 pm dan panjang ikatan O-H ialah 98.8 pm (yang bersamaan dengan 9.88 × 10-13 m). Rajah berikut akan menunjukkan dengan jelas maksud struktur buku terbuka.

Hidrogen peroksida boleh disediakan melalui beberapa kaedah, antaranya ialah

Penyediaan di dalam makmal – apabila barium peroksida diasidkan dan air berlebihan disingkirkan melalui proses penyejatan di bawah tekanan yang diturunkan, maka hidrogen peroksida akan terhasil. Proses penyediaan ini boleh dilihat melalui persamaan kimia seperti di bawah;

BaO2.8H2O(s) + H2SO4(aq) → BaSO4(s) + H2O2(aq) + 8H2O(l)

Kaedah penyediaan industri – hidrogen peroksida disediakan melalui elektrolisis 30% hidrogen peroksida sejuk. Apabila larutan sulfat berasid dielektrolisis pada ketumpatan arus yang tinggi, peroksodisulfat diperoleh yang kemudiannya dihidrolisis untuk mendapatkan hidrogen peroksida. Proses penyediaan ini boleh dilihat melalui persamaan kimia seperti di bawah;

2HSO–4 (aq) [Elektrolisis] → HO3SOOSO3H (aq) [Hidrolisis] → 2HSO–4 (aq)+ 2H+ (aq)+ H2O2 (aq)

Sifat fizikal hidrogen peroksida

Di dalam keadaan tulennya, hidrogen peroksida wujud sebagai cecair yang hampir tidak berwarna. Ia melebur pada suhu 272.4 K dan mempunyai takat didih pada suhu 423 K. Ia boleh larut dalam air dalam semua perkadaran dan membentuk hidrat.

Sifat kimia hodrogen peroksida

Hidrogen peroksida di dalam medium berasid dan beralkali bertindak sebagai agen pengoksidaan dan juga penurunan. Ia boleh dilihat dengan lebih jelas melalui tindak balas kimia seperti di bawah;

Mengoksidakan larutan fosfat buffer hitam kepada PbSO4 putih. (Pbs + 4H2O2 → PbSO4 + 4H2O)Mengoksidakan KI kepada Iodin. (2KI + H2O2 → 2KOH + I2 )Mengoksidakan nitrit kepada nitrat. (NaNO2 + H2O2 → NaNO3 + H2O)Mengoksidakan sulfit kepada sulfat. (Na2SO3 + H2O2 → Na2SO4 + H2O)Menurunkan Barium peroksida kepada monoksida. (BaO2 + H2O2 → BaO + H2O + O2 )Menurunkan ozon kepada oksigen. (O3 + H2O2 → H2O + 2O2 )Menurunkan alkali potassium ferricyanide. (2K3Fe(CN)6 + 2KOH + H2O2 → 2K4Fe(CN)6 + 2H2O + O2 )

Cara menyimpan hidrogen peroksida

Apabila terdedah kepada cahaya matahari, hidrogen peroksida akan terurai. Proses penguraian ini dimangkinkan oleh kesan logam alkali. Oleh itu, hidrogen peroksida disimpan di dalam bekas kaca atau plastik berlapik lilin dan disimpan dalam gelap. Ia juga perlu dijauhkan daripada zarah habuk kerana habuk boleh menyebabkan penguraian bahan letupan sebatian hidrogen peroksida.

Alexander von Humboldt melaporkan satu daripada peroksida sintetik pertama, barium peroksida pada tahun 1799 sebagai hasil sampingan dalam percubaannya untuk mengurai udara. Sembilan belas tahun kemudiannya, Louis Jacques Thenard mengenalpasti bahawa sebatian tersebut boleh digunakan untuk menyediakan sebatian yang tidak dikenali sebelum itu, yang diperihalkan sebagai eau oxygénée (air beroksigen) yang kemudiannya dikenali sebagai hidrogen peroksida.

Kini, terma air beroksigen mungkin boleh dilihat pada pembungkusan produk runcit yang menunjukkan sebatian mengandungi air dan hidrogen peroksida atau air dan oksigen yang terlarut. Versi proses Thénard yang lebih baik menggunakan asid hidroklorik, diikuti dengan penambahan asid sulfurik untuk mendakan hasil sampingan barium sulfat. Proses ini digunakan dari akhir abad ke-19 sehingga pertengahan abad ke-20.

Adakah hidrogen peroksida berbahaya?

Produk yang mengandungi hidrogen peroksida yang tidak pekat, kebiasaannya 3%, adalah selamat untuk digunakan untuk kegunaan di dalam rumah. Hidrogen peroksida di dalam keadaan yang lebih pekat, sebagai contoh larutan yang mengandungi 30% H2O2 boleh menjadi berbahaya jika tidak dikendalikan dengan betul.

Hidrogen peroksida dengan kepekatan yang tinggi ini boleh ditemukan di dalam industri pembuatan bagi bahan peluntur tekstil dan kertas. Menurut NIOSH, had pendedahan yang dibenarkan untuk hidrogen peroksida pada kepekatan yang lebih tinggi ialah 1 bahagian setiap juta (1 ppm) dalam satu syif kerja 8 jam. Penyedutan hidrogen peroksida dalam bentuk wap, kabus, atau aerosol boleh menyebabkan sesak nafas di kawasan pengudaraan yang kurang baik.

Produk hidrogen peroksida dengan kepekatan yang rendah mengandungi 3 hingga 5 peratus H2O2 tidak mudah diserap melalui kulit, tetapi ia boleh menyebabkan iritasi dan keradangan kepada kulit. Pengambilan hidrogen peroksida secara makan dalam sebarang isipadu tidak disyorkan.

Antara kegunaan hidrogen peroksida ialah;

Membersihkan mesin basuh pinggan dan mangkukMembersihkan singkiMembasmi kuman pada kaunter dan papan pemotongMembasuh sayur-sayuranMenghapuskan kuman pada tong sampahMembunuh kulat dan fungusMemutihkan porcelainMencerahkan kulit putih yang kusamMembersihkan alga daripada air kolamMerawat pokok yang mempunyai jangkitan fungalDigunakan untuk merawat anjing yang diracun

BYJU’S (2021). Hydrogen Peroxide – Structure, Preparation, and Properties of H2O2. Wikipedia (2021). Hydrogen peroxide.Stanborough. R. J (2019). 22 Healthy Uses for Hydrogen Peroxide (and a Few You Should Avoid). Healthline. Chemical Safety Facts (2021). Hydrogen Peroxide.


Gas Karbon dioksida: Definisi, Sifat dan Kegunaan

Apakah itu gas karbon dioksida? Artikel ini akan membincangkan definisi karbon dioksida,sifat dan kegunaan bahan ini dalam kehidupan seharian

Karbon dioksida ialah sejenis gas yang terdiri daripada satu atom karbon dan dua atom oksigen. Ia merupakan salah satu gas yang boleh ditemukan di ruangan atmosfera bumi. Karbon dioksida digunakan oleh tumbuh-tumbuhan untuk berfotosintesis. Disebabkan manusia dan haiwan bergantung kepada tumbuh-tumbuhan sebagai sumber makanan, proses fotosintesis merupakan proses yang sangat penting. Apabila manusia dan haiwan menghembuskan udara, gas karbon dioksida akan dilepaskan kemudian gas tersebut akan digunakan pula oleh tumbuh-tumbuhan untuk melakukan proses fotosintesis untuk membebaskan oksigen. Selain daripada itu, karbon dioksida juga boleh terhasil daripada pelbagai aktiviti lain seperti pembakaran bahan bakar hidrokarbon. Pada suhu bilik, karbon dioksida wujud dalam keadaan gas.

Karbon dioksida ialah gas rumah hijau yang amat perlu yang membantu memerangkap haba di atmosfera. Tanpa gas karbon dioksida, planet Bumi akan menjadi sangat sejuk. Walaubagaimanapun, peningkatan secara ketara bagi kepekatan gas karbon dioksida di ruang atmosfera bumi bukanlah perkara yang baik sebaliknya sesuatu yang dibimbangkan oleh ahli alam sekitar di seluruh dunia. Pemanasan global yang disebabkan jumlah karbon dioksida yang banyak di atmosfera akan menyebabkan perubahan iklim.

Sifat kimia karbon dioksida

Mengikut tindak balas berikut, karbon dioksida boleh larut di dalam air untuk membentuk asid lemah yang dikenali sebagai asid karbonik, H2CO3;

CO2 + H2O → H2CO3

Kation hidrogen, H3O+, dan ion bikarbonat, HCO3–, terbentuk selepas asid karbonik bertindak balas dengan air. Tindak balas tersebut boleh dilihat melalui persamaan berikut;

H2CO3 + H2O → HCO3– + H3O+

Tumbuh-tumbuhan menggunakan karbon dioksida dan air daripada udara dan tanah semasa fotosintesis. Air dioksidakan di dalam sel tumbuhan, manakala karbon dioksida pula diturunkan. Air ditukarkan kepada oksigen sementara karbon dioksida ditukarkan kepada glukosa. Tumbuhan kemudiannya membebaskan gas oksigen ke atmosfera sambil menyimpan tenaga di dalam bentuk molekul glukosa.

Karbon dioksida (CO2) telah wujud di atmosfera sejak Bumi terpeluwap daripada bola gas panas berikutan pembentukannya daripada letupan bintang besar kira-kira lima bilion tahun yang lalu. Pada ketika itu, atmosfera terdiri daripada nitrogen, karbon dioksida dan wap air yang meresap melalui retakan di permukaan pepejal. Komposisi tersebut merupakan komposisi yang hampir sama yang boleh ditemukan daripada letusan gunung berapi. Apabila planet menjadi semakin sejuk, sebahagian daripada wap air terpeluwap membentuk lautan dan sebahagian besar karbon dioksida dilarutkan tetapi ia masih terdapat di atmosfera dalam jumlah yang banyak.

Karbon dioksida merupakaan gas yang pertama diperihalkan sebagai bahan diskret. Pada tahun 1640, seorang ahli kimia bernama Jan Baptist van Helmont membuat pemerhatian. Apabila beliau membakar arang di dalam bekas yang tertutup, jisim abu yang terhasil selepas pembakaran adalah lebih sedikit daripada jisim awal arang sebelum dibakar. Beliau menafsirkan bahawa arang yang selebihnya telah ditukarkan kepada bahan yang tidak kelihatan oleh mata yang dinamakan sebagai gas, atau roh liar (spiritus sylvestris).

Sifat-sifat karbon dioksida kemudiannya dikaji dengan lebih mendalam pada tahun 1750 oleh seorang pengkaji yang berasal dari Scotland, Joseph Black. Black menemukan batu kapur (kalsium karbonat) boleh dipanaskan atau ditindak balaskan dengan asid untuk menghasilkan satu gas yang beliau namakan sebagai ‘udara tetap’. Beliau membuat pemerhatian yang udara tetap lebih tumpat daripada udara dan tidak menyokong api mahupun hidupan lain. Black juga menemukan bahawa apabila dibuihkan melalui air batu kapur, ia akan menghasilkan mendakan kalsium karbonat. Beliau menggunakan fenomena tersebut untuk memerihalkan tentang karbon dioksida yang dihasilkan oleh proses respirasi haiwan dan penapaian mikrob.

Pada tahun 1772,  seorang ahli kimia inggeris, Joseph Priestley menerbitkaan satu kertas kajian yang bertajuk Meresapi Air dengan Udara Tetap yang mana di dalam kertas tersebut, beliau memerihalkan tentang proses menitiskan asid sulfurik ke atas kapur bagi menghasilkan karbon dioksida.

Karbon dioksida pertama kali dicairkan pada tahun 1823 oleh Humphry Davy dan Michael Faraday. Deskripsi terawal tentang pepejal karbon dioksida (ais kering) diusulkan oleh Adrien-Jean-Pierre Thilorer.

Karbon dioksida boleh dihasilkan melalui penyulingan daripada udara, tetapi kaedah tersebut tidak begitu efisyen. Secara industrinya, karbon dioksida merupakan bahan buangan yang tidak dapat dipulihkan, yang dihasilkan oleh beberapa kaedah dan proses pembuatan produk lain di dalam skala yang besar.

Pembakaran bagi semua bahan bakar berasaskan karbon seperti metana (gas asli), produk penyulingan petrolium (gasolin, disel, kerosin dan propana), arang batu, kayu, dan bahan organik lain menghasilkan gas karbon dioksida. Sebagai contoh, penghasilan karbon dioksida melalui pembakaran sebatian karbon boleh dilihat melalui proses pembakaran metana;

CH4 + 2 O2 → CO2 + 2 H2O

Karbon dioksida juga boleh didapati melalui penguraian terma bagi batu kapur, CaCo3 dengan cara memanaskan sebatian tersebut pada suhu 850 °C (1,560 °F). Selain itu, karbon dioksida juga boleh dihasilkan melalui penurunan besi daripada oksidanya dengan kok di dalam relau letupan, menghasilkan besi mentah dan karbon dioksida.

Karbon dioksida ialah hasil sampingan daripada penghasilan secara industri bagi hidrogen dengan cara pembaharuan wap (steam reforming) dan tindak balas peralihan gas air dalam penghasilan ammonia.

Kegunaan gas karbon dioksida

Karbon dioksida mempunyai pekbagaai kegunaan, antaranya ialah;

Agrikultur – tumbuh-tumbuhan memerlukan karbon dioksida untuk menjalankan fotosintesis. Atmosfera rumah hijau diperkaya dengan karbon dioksida tambahan untuk mengekalkan dan meningkatkan kadar pertumbuhan tumbuhan.Makanan – karbon dioksida digunakan sebagai bahan penambah di dalam makanan dengan fungsinya sebagai pengatur keasidan (acidity regulator) di dalam industri makanan. Ia telah diluluskan penggunaannya di EU, US, Australia, dan New Zealand.Minuman – karbon dioksida digunakan untuk menghasilkan minuman berkarbonat dan air soda. Secara tradisionalnya, proses pengkarbonan bir dan wine dijalankan melalui proses penapaian secara semula jadi, tetapi kebanyakan pengilang minuman mengkarbonkan minuman dengan karbon dioksida.

Britannica, T. Editors of Encyclopaedia (2020, May 27). carbon dioxide. Encyclopedia Britannica. BYJU’S (2021). Carbon Dioxide. Haigh. J (2017). A brief history of the Earth’s CO2. BBC News. Wikipedia (2021). Carbon Dioxide. UCAR (2021). Carbon Dioxide.


Polimer: Definisi, Jenis dan Kegunaan Seharian

Apakah itu polimer? Artikel ini akan membincangkan definisi polimer, jenis dan kegunaan bahan ini dalam kehidupan seharian

Polimer adalah sejenis bahan yang diperbuat daripada rantaian molekul yang panjang dan berulang-ulang. Ia mempunyai sifat yang unik, bergantung kepada jenis-jenis molekul yang membuat ikatan dan bagaimana ia membentuk ikatan. Sesetengah polimer boleh membengkok dan meregang seperti getah dan polyester, sesetengah yang lain pula bersifat keras dan lasak seperti epoksi dan kaca. Polimer merangkumi hampir semua aspek yang ada di dalam kehidupan moden pada hari ini. Hampir semua objek yang wujud mengandungi polimer sebagai bahan.

Terma polimer itu sendiri adalah sering digunakan untuk memerihalkan plastik, iaitu sejenis bahan polimer sintetik tetapi tidak bermaksud semua polimer itu bersifat sintetik. Polimer secara semula jadi juga wujud. Menurut eksiklopedia Britannica, contoh bagi polimer semula jadi ialah  getah dan kayu,  yang mana strukturnya terdiri daripada hidrokarbon ringkas, isoprena. Protein juga merupakan salah satu contoh mudah bagi polimer semula jadi yang terdiri daripada asid amino, asid nukleik (DNA dan RNA).

Kesemua polimer sintetik dicipta melalui proses yang dipanggil sebagai proses pempolimeran di mana unsur konstituennya dikenali sebagai monomer, bertindak balas bersama untuk membentuk rantaian polimer. Jenis mekanisma pempolimeran yang digunakan untuk mecipta polimer digunakan bergantung kepada jenis kumpulan berfungsi yang terlekat di reaktan.

Polimer telah menjadi satu komponen penting di dalam komoditi sejak berabad lamanya. Penggunaan bulu haiwan yang mengandungi keratin, kapas dan gentian linen yang mengandungi selulosa untuk membuat pakaian, buluh kertas bagi pembuatan kertas hanyalah sedikit daripada banyak lagi contoh bagaimana manusia pada zaman dahulu mengeksploitasi bahan mentah yang mengandungi polimer dalam kehidupan seharian mereka. Getah lateks daripada pokok “caoutchouc” (getah asli) sampai ke Eropah pada abad ke-16 dari Amerika Selatan lama selepas Olmec, Maya dan Aztec mula menggunakannya sebagai bahan untuk membuat bola, tekstil kalis air dan bekas.

Manusia mula memanipulasi sifaat kimia yang ada di dalam polimer bermula pada abad ke-19, walaupun ketika itu sifat polimer tidak diketahui dengan lebih lanjut. Tingkah laku polimer pada mulanya dirasionalkan mengikut teori yang dicadangkan oleh Thomas Graham. Pada awalnya, Graham menganggap polimer sebagai agregat koloid molekul kecil yang disatukan oleh satu daya yang tidak diketahui.

Kerja-kerja yang dijalankan oleh Braconnot, Parkes, Ludersdorf, Hayard dan ramai lagi ke atas pengubahsuaian polimer semula jadi menjadikan perkembangan yang sangat pesat yang menyumbang kepada kemajuan dalam bidang kajian polimer. Sumbangan kajian mereka membawa kepada penemuan bahan seperti seluloid, galalit, parkesine, rayon, getah tervulkan dan, Bakelite. Kesemua bahan tersebut kemudiannya merupakan bahan yang digunakan di dalam proses pembuatan di industri dan diedarkan di pasaran dan seterusnya memasuki pasaran.

Polimer tidak boleh dikelaskan di bawah satu kategori sahaja ia mempunyai struktur yang kompleks, tingkah laku yang berbeza dan aplikasi yang luas. Oleh itu, polimer boleh dikategorikan mengikut beberapa  pengkelasan;

Sumber ketersediaan – terdapat tiga jenis polimer di bawah kelas sumber ketersediaan, antaranya polimer semula jadi, polimer semi sintetik, dan polimer sintetik. Polimer semula jadi boleh ditemukan di dalam tumbuh-tumbuhan (selulosa) dan haaiwain (protein). Manakala, bagi polime semi-sintetik, ia diperolehi daripada polimer semula jadi dan menjalani pengubahsuaian kimia seperti selulosa nitrat, dan selulosa asetat. Polimer sintetik pula adalah bahan yang dicipta oleh manusia. Plastik adalah contoh polimer yang paling biasa dan digunakan dengan sangat meluas. Contoh bagi polimer sintetik ialah nylon-6, 6, polyetherStruktur dan rantaian monomer – terdapat tiga jenis polimer di bawah kelas ini, iaitu polimer linear, polimer rantaian bercabang, polimer berkait-silang. Polimer linear mempunyai struktur rantaian yang panjang dan lurus. Contoh bagi polimer linear ialah PVC yang digunakan untuk membuat paip dan kabel eletrik. Apabila rantai linear polimer menjadi bercabang, maka, polimer tersebut dikategorikan sebagai polimer rantai bercabang. Contohnya, politena berketumpatan rendah. Dan yang terakhir, polimer berkait silang diperbuat daripada monomer dwifungsi dan tiga fungsi. Ia mempunyai ikatan kovalen yang lebih kuat berbanding polimer linear lain. Bakelit dan melamin adalah contoh dalam kategori ini.

Kebanyakan polimer yang ada di sekeliling kita pada hari ini terdiri daripada tulang belakang hidrokarbon (hydrocarbon backbone). Tulang belakang hidrokarbon ialah rantaian panjang atom karbon dan hidrogen yang saling melekat bersama, yang disebabkan oleh sifat tetravalen karbon.

Anatara contoh-contoh polimer yang terdiri daripada tulang belakang hidrokarbon ialah polipropilena, polibutilena, polistirena. Selain itu, terdapat juga polimer yang tidak diperbuat daripada karbon sebagai tulang belakangnya seperti Nilon yang mengandungi atom nitrogen di dalam unit berulangnya.

Berbanding dengan molekul konvensional dengan molekul sampingan yang berbeza, polimer didayakan dengan ikatan hidrogen dan ikatan ionik yang menghasilkan kekuatan ikatan silang yang lebih baik.

Rantaian sisi ikatan dipol-dipol membolehkan polimer untuk menjadi bahan yang berfleksibel tinggi. Apabila panjang rantai dan ikatan silang bertambah, kekuatan tegangan polimer meningkat. Polimer tidak mencair, sebaliknya ia bertukar keadaan daripada kristal kepada separa kristal.

Polipropena – pelbagai industri seperti tekstil, pembungkusan, alat tulis, plastik, pesawat, pembinaan, tali, mainanPolistirena – salah satu plastik yang paling biasa, digunakan secara aktif dalam industri pembungkusan. Botol, mainan, bekas, dulang, gelas dan pinggan pakai buang, kabinet TV dan penutup adalah sebahagian daripada produk harian yang diperbuat daripada polistirena. Ia juga digunakan sebagai penebat.PVC – penggunaan polivinil klorida yang paling penting ialah pembuatan paip kumbahan. Ia juga digunakan sebagai penebat dalam kabel elektrik. I turut digunakan dalam pakaian dan perabot dan baru-baru ini menjadi popular untuk pembinaan pintu dan tingkap juga. Ia juga digunakan dalam lantai vinil.Gliptal – digunakan untuk membuat cat, salutan, dan lakuerBakelit – digunakan untuk membuat suis elektrik, produk dapur, mainan, barang kemas, senjata api, penebat, cakera komputer, dan lain-lain lagi.

BYJU’S (2021). Polymers – Types, Classification, Properties, and Uses of Polymers. Diambil daripada: https://byjus.com/jee/polymers/Bradford. A (2017). What Is a Polymer?. Live Science. Diambil daripada: https://www.livescience.com/60682-polymers.htmlPerkins. S (2017). Explainer: What are polymers?.  Science News for Student. Britannica, T. Editors of Encyclopaedia (2021). Polymer. Encyclopedia Britannica.


Peranan Aplikasi Media Sosial Dalam Pilihanraya Pandemik

Semenjak zaman tamadun purba seperti Yunani, politik telah menjadi tontonan umum. Di salah sebuah negara kuasa dunia, sejak sedekad yang lalu, pelantar media sosial telah mula digunakan. Tambahan pula, semasa pandemik COVID-19, didapati masyarakat telah menghabiskan lebih banyak masa di media sosial mereka yang mana ia membuka peluang kepada parti politik dalam memanfaatkan secara terus ke pangkalan pengundi mereka. Namun ia tidak semestinya menterjemahkan kepada pilihanraya sekiranya seseorang itu menekan suka atau berkongsi paparan yang berunsur politik.

Dalam pada itu, pakar di seluruh negara turut memerhati dan mengamati strategi media sosial, parti mana yang paling membuahkan hasil pada hari pilihanraya. Pakar juga mendapati di sesetengah negara, hampir separuh dari rakyat mereka tanpa mengira umur, menggunakan pelantar media sosial seperti Facebook pada setiap minggu bagi mendapatkan berita tentang peristiwa dan politik semasa.

Pelantar media sosial ini memainkan peranan penting dalam membina sokongan disamping penggunaan maklumat berbentuk gambar yang bagus, klip tajam dan terkini. Ia adalah satu teknik yang penting. Ia dapat dilihat, pada tahun lalu, di salah sebuah negara kuasa dunia, pilihanraya presiden telah dijalankan di pelantar media sosial tidak ubah seperti yang dilaksanakan secara konvesional.

Keletihan masyarakat dengan kerenah politik di media sosial jelas terpancar terutamanya wacana kandungan politik yang memecahbelahkan. Namun wacana sebegini terus menjana banyak penglibatan di pelantar media sosial. Masyarakat juga tidak lari dengan suapan maklumat salah dan berita palsu yang pasti mencetus keraguan terhadap media sosial.

Walau bagaimanapun, pada masa yang sama, perasaan keletihan dan keraguan itu mendorong sesetengah masyarakat untuk menghabiskan lebih banyak masa pada pelantar media sosial berikutan kandungan yang menyeronokkan dan menghiburkan, bukannya serius atau negatif.

Oleh yang demikian, tidak mustahil ada parti mengambil strategi “sasaran dan perbelanjaan.” bagi iklan di pelantar media sosial dalam berkongsi maklumat yang memberi tumpuan terutamanya kepada kekuatan mereka sendiri.

Tinjauan mendapati parti tersebut telah mendahului berikutan strategi media sosial mereka yang mana meningkat dengan ketara semasa pilihan raya. Namun begitu, ada parti politik yang mengambil iktibar dengan perkhidmatan iklan politik seperti whack-a-mole yang akhirnya memaksa mereka mengubah hala usaha mereka kepada pemasaran organik dan influencer yang mempunyai pengaruh dalam kalangan rakan dan penyokong mereka.

Pandemik telah menyebabkan kebanyakan interaksi masyarakat adalah dalam talian dan bukannya bersemuka. Fakta ini telah memberikan media sosial tahap jangkauan dan kuasa tambahan bagi piliharaya pandemik berbanding pilihan raya terdahulu.

Ia juga mampu membayangkan cara halus media sosial akan mempengaruhi pilihanraya dan seharusnya tidak membayangkan pilihanraya akan dikendalikan oleh pengaruh media sosial yang tidak dijangka. Pengaruh ini juga berbeza pada setiap pelantar media sosial yang ada pendekatan analitiknya sendiri.

Secara am, media sosial mempunyai kesan demokrasi iaitu semua orang dalam talian mempunyai suara malah lebih sedikit daripada sebelumnya. Namun ia adalah satu kesilapan dengan menganggap media sosial akan memberikan suara yang sama kepada semua orang. Media sosial adalah plural seperti juga kesannya terhadap politik.

Akhir sekali, platform media sosial mampu membenarkan orang ramai untuk mengukuhkan dan mengesahkan kepalsuan maklumat. Setiap cerita boleh mempunyai pengaruh besar pada kempen dalam menentukan ia benar atau tidak.

Ia juga tidak lari dengan insiden berat sebelah pengesahan yang disokong secara sosial, teori konspirasi dan maklumat salah di mana boleh merebak dengan cepat. Berikutan itu, telah berlaku cubaan menggunakan faktor ini untuk menjana lebih banyak liputan dan komunikasi.

Namun, berikutan keletihan masyarakat, mereka mula belajar tentang kesan media sosial terhadap politik dan segala-galanya. Media sosial adalah masa kini dan masa depan, justeru itu, masyarakat mesti terus mengkaji dan peka akan kesannya.

Election 2020: The impact of social media. (2020). The University of Tulsa. https://artsandsciences.utulsa.edu/election-2020-social-media-peters/Enberg, J. (2021). Political Content on Social Media 2021. Insider Intelligence Trends, Forecasts & Statistics. https://www.emarketer.com/content/political-content-on-social-media-2021Litwin, Y. (2021). Social Media and Politics. The Science Survey. https://thesciencesurvey.com/editorial/2021/04/30/social-media-and-politics/Malone, K. G. (2021). Social media strategies played important role in pandemic election: experts. The Canadian Press. https://www.ctvnews.ca/politics/federal-election-2021/social-media-strategies-played-important-role-in-pandemic-election-experts-1.5590739

Ts. Irma Syarlina Che Ilias

Calon Phd in Computer Science

Universiti Pertahanan Nasional Malaysia